Ямандан жами юздан зиёд ўзбекистонлик эвакуация қилинди\n30 ноябр 2020, Тошкент вақти: 07:29\nЯмандаги ўзбек шифокорларининг Озодликка айтишича, сўнгги икки кунда олтмишга яқин ўзбекистонлик Ямандан эвакуация қилинган.\n3 апрель куни Россиянинг иккита самолётида Ямандан олиб чиқилган постсовет давлатлари фуқаролари орасида 47 ўзбекистонлик ҳам борлиги айтилганди.\nТАСС агентлиги маълумотига кўра, сўнгги бир неча кун ичида Ямандан жами 600 нафар киши олиб чиқилган.\nҲозирча улардан неча нафари Ўзбекистон фуқароси экани ҳақида расмий маълумот эълон қилинганича йўқ.\nАввалроқ Озодлик Ямандаги ўзбекистонликларга таянган ҳолда жанглар кетаётган мазкур ҳудудда 3 мингга яқин ўзбек шифокори меҳнат қилаётгани ҳақида хабар берган эди. Айрим хабарларга қараганда, Ўзбекистон ҳукумати Ямандаги ўзбекистонликларни олиб чиқиш илтимоси билан Россияга мурожаат қилган.\nШиа жанггариларининг Хутий гуруҳи Яман сунний президентини мамлакатдан қочиб кетишга мажбурлаши ортидан Саудия Арабистони етакчилигидаги минтақавий коалиция ҳарбийлари 28 мартдан буëн жангарилар истеҳкомларига қарши кенг кўламли ҳаво ҳужумлари уюштирмоқда.\nҚашқадарё вилояти ҳокими Зойир Мирзаев\nҚашқадарё вилояти республикада энг кўп коррупцион ҳолатларга йўл қўйган вилоят сифатида қайд этилган. Бу ҳақда вилоят ҳокими Зойир Мирзаев, "Дарё" нашрининг ёзишича, куни кеча ХТВ раҳбари Шерзод Шерматов ва халқ таълими бошқармаси вакиллари иштирокида ўтказилган йиғилишда билдирган.\nЙиғилишдаги чиқиши чоғида З. Мирзаев Қашқадарё вилояти халқ таълими тизимида таниш-билишчилик, қариндош-уруғчилик ва коррупция авж олганини гапирган.\n“Коррупцияга қарши курашиш агентлигининг раҳбари ва Ҳисоб палатаси келганда биз вилоятдаги коррупцион ҳолатлар бўйича муҳокама ўтказдик. Айнан таълим ва тиббиётни муҳокама қилдик. Қашқадарё республикадаги энг катта коррупцион хатоликларга йўл қўйган вилоят сифатида қайд этилди. Бу қачонгача давом этади?" дея савол ташлаган вилоят ҳокими Зойир Мирзаев.\nМулозим ўз сўзи давомида Яккабоғ туман халқ таълими тизимидаги коррупцион ҳолатлар ҳақида ҳам тўхталиб, “Яккабоғни айтяпти, жиноий иш очилган. Жиноий иш очилиб, уч ой давомида ҳали тергов кетяпти. Тергов давомида ўша одам, ўша раҳбар яна 200 миллион долларга коррупцион операция қилиб қўйган. Қандай қилиб булар билан муроса қилиб бўлади?” деган, бироқ “ўша раҳбар”нинг кимлигини очиқламаган.\nЗойир Мирзаев Қашқадарё вилоятини 2019 йил октябридан бери бошқариб келмоқда. Қашқадарё вилоятига ҳоким этиб тайинланишидан аввал у Жиззах вилоятининг Шароф Рашидов туманига раҳбарлик қилган.\nУндан ҳам олдин З. Мирзаев бош вазирнинг ўринбосари вазифасида ишлаган, бироқ 2018 йил октябрида Тошкент вилояти Оққўрғон туманида олти киши - туман ҳокимлигининг уч мулозими, икки фермер ва бир маҳалла оқсоқолини ариқдаги совуқ сувга тушириб, таҳқирлагани ортидан ишдан олинганди.\nФВВ ходимлари Чиноз туманидаги нефть базасида чиққан ёнғинни ўчирмоқда (fvv.uz фотоси).\nТошкент вилоятининг Чиноз туманида жойлашган “Пахта” нефть базасида 26 ноябрь куни 5 минг тонна сиғимли ёқилғи цистернаси ёниб кетган. Бу ҳақда Фавқулодда вазиятлар вазирлиги матбуот хизмати маълумот тарқатди.\nФВВ қайдича, ёнғинни бартараф этиш учун воқеа жойига Тошкент вилояти Фавқулодда вазиятлар бошқармасининг 14 та ёнғин-қутқарув экипажи етиб борган.\nМаълумотларга кўра, ёнғин нефть базасида таъмирлаш ишлари ўтказилаётган пайтда чиққан.\nЭнергетика вазирлиги матбуот хизматига кўра, энергетика вазири Алишер Султонов ҳодиса кўлами ва уни бартараф этиш юзасидан кўрилаётган чора-тадбирларни бевосита ўрганиш учун зудлик билан воқеа жойига етиб борган.\n“Айни пайтда ёнғин бартараф этилмоқда, “Пахта” нефть базаси фаолиятини нормал режимда ташкил этиш бўйича ишлар олиб борилмоқда. Ҳодиса оқибатида жабрланганлар йўқ”, дейилган хабарномада.\nВазирлик вакиллари ёнғин келиб чиқиш сабаблари воқеани чуқур ўрганиш орқали аниқланишини қўшимча қилганлар.\nРоссиянинг Ветеринария ва фитосанитария назорати федерал хизмати жорий йилнинг 26 ноябридан мамлакат ҳудудига Ўзбекистоннинг Фарғона вилоятидан помидор ва қалампир олиб киришни тақиқлаб қўйди.\nРоссельхознадзор матбуот хизмати қайдича, бу чора Ўзбекистоннинг мазкур ҳудудидан келтирилган помидор ва қалампирларда вирус (Tomato brown rugose fruit virus (ToBRFV)) аниқлангани важидан кўрилган.\nТашкилот зикр этилган вируснинг Россия ҳудудига кириб келиши ва тарқалишининг олдини олиш мақсадида, карантин ва ўсимликларни муҳофаза қилиш бўйича халқаро конвенция моддаларига асосланган ҳолда, Фарғонадан помидор ва қалампир импорт қилишга чеклов киритилганини билдирган.\nРасмий маълумотларга кўра, Россия Федерацияси Ўзбекистондан мева-сабзавот маҳсулотларини энг кўп сотиб оладиган мамлакатлар учлигига киради.\nЖорий йилнинг ўтган 10 ойи мобайнида Ўзбекистонда онлайн-аукционлар орқали 218 миллиард 800 миллион сўмлик 80,5 мингдан зиёд “чиройли” авторақам сотилган. Бу ҳақда 25 ноябрь куни Ўзбекистон миллий матбуот марказида “Ўзбекистон республика товар-хомашё биржаси” АЖ вакиллари томонидан ўтказилган матбуот анжуманида билдирилган.\nПандемияга қарамай, қайд этилишича, авторақамлар сотуви сон жиҳатдан 2,6 баробарга, ҳажми бўйича эса 71,2 фоизга ўсган.\nТузилган битта битимнинг ўртача қиймати 2 миллион 600 минг сўмга тенг бўлган. Сотилган авторақамнинг энг паст баҳоси 450,5 минг сўмни, энг қиммат авторақамнинг қиймати эса 186 миллион 200 минг сўмни ташкил қилган.\nЖорий ой бошида “чиройли” авторақамлар аукционга қўйилган кундан бошлаб 6 ой мобайнида сотилмаган тақдирда арзонлаштирилишига оид ҳукумат қарори қабул қилинган.\nАввалроқ 2019 йили Ўзбекистонда онлайн-аукцион орқали 156 миллиард сўмлик “чиройли” авторақам сотилгани ҳақида хабар қилган эдик.\nВазир қашқадарёлик мансабдор президентга ёқмагани учун ишдан олинганини айтди\nХалқ таълими вазири Шерзод Шерматов.\nҚашқадарё вилоят халқ таълими бошқармаси бошлиғи Фарҳод Очилов президент Шавкат Мирзиёевга ёқмаган гапларни айтгани учун ишдан олинди. Бу ҳақда “Дарё” нашри халқ таълими вазири Шерзод Шерматовга таянган ҳолда хабар берди.\nХабарда айтилишича, вазир 25 ноябрь куни Қашқадарё вилоят халқ таълими бошқармасига янги раҳбар тайинлаш мақсадида йиғилиш ўтказган.\n“Вилоят бошқармасига қўйилган янги раҳбар қуруқ ва баландпарвоз гаплар гапириб, давлатимиз раҳбарининг ҳам кўнглини хира қилди. Ўтган сафар ҳаммани йиғиб бу ҳақда гаплашиб олгандик. Шу сабаб давлатимиз раҳбари бу масалада норози бўлиб, бунақада Қашқадарё таълимини кўтаролмаймиз, ўзи шундоғам вилоят республикада энг охирги ўринларда, деганди”,-деб иқтибос келтиради “Дарё” вазирнинг йиғилишда айтган сўзларидан.\nШерзод Шерматов йиғилишда президент Шавкат Мирзиёев 12—13 ноябрь кунлари вилоятга келганида Қашқадарёда таълим сифати ёмонлигини айтган ва кадрлар танлашдаги хатоликлар ҳақида гапирган.\nХабарда билдирилишича, йиғилишда Қашқадарё вилоят халқ таълими бошқармасига шу кунгача Шаҳрисабз шаҳрини бошқариб келган Тўлқин Каримов тайинланган.\nЎзбекистон вакцина ишлаб чиқармоқчи. Биологик хавфсизлик кенгаши ташкил этилади\nМаълум қилинишича, вакцина лабораторияси ташкил қилишга 8 миллион доллар талаб этилади.\nЎзбекистонда турли касалликларга қарши вакциналарни ишлаб чиқариш йўлга қўйилади. Бу меъёр президентнинг “Биотехнологияларни ривожлантириш ва мамлакатнинг биологик хавфсизлигини таъминлаш тизимини такомиллаштириш бўйича комплекс чора-тадбирлар тўғрисида”ги қарорида белгилаб қўйилди.\nҚарорга асосан Тошкент вакцина ва зардоблар илмий-тадқиқот институтига иммунобиологик препаратлар (вакциналар, зардоблар, тест-диагностикумлар ва бошқалар) бўйича фундаментал, амалий ва инновацион тадқиқотларни амалга ошириш ҳамда уларни амалиётга жорий этиш кўрсатмаси берилди.\nБундан ташқари “вакцина-зардоб иши бўйича инфекция касалликларига қарши профилактика, диагностика, дори воситалари ва препаратларини яратиш, уларнинг ишлаб чиқариш технологияларини такомиллаштириш” вазифаси белгиланди.\nҚарор билан 2020—2024 йилларга мўлжалланган тегишли дастур, шунингдек, биотехнологиялар соҳасида устувор илмий-тадқиқот ишларини амалга ошириш дастури тасдиқланган.\nШунингдек, Вазирлар Маҳкамаси ҳузурида Биологик хавфсизлик бўйича кенгаш тузилади.\n“Ўзбекистон 24” телеканалининг хабар беришича, вакциналар ишлаб чиқариш бўйича майдоннинг яратилиши тахминан 53 миллион доллар, лабораторияни ташкил этишга 8 миллион доллар маблағ талаб қилинади.\nКоронавирус беморлари тўғрисидаги маълумотлар таққосланган мақола эълон қилгани учун “Газета.uz” Ахборот ва оммавий коммуникациялар агентлиги томонидан огоҳлантирилди.


Kutubxona | Банан пустлогининг фойдали хусусиятлари билан танишмисиз?...\nБанан пустлогининг фойдали хусусиятлари билан танишмисиз?\nQo'shdi: Admin (19.02.2020 / 19:33)\nМазали бананни егандан сўнг, унинг пўстлоғини чиқиндига ташлаб юборишга шошилманг. У кўплаб фойдали хусусиятларга эга. Келинг, ундан қандай мақсадларда фойдаланишимиз мумкинлиги билан танишиб чиқамиз.\nОёқ кийимни тозалаш\nОёқ кийимни тозалашда банан пўстлоғининг юмшоқ томонидан фойдаланиш мумкин. Бунинг натижасида оёқ кийимингизга махсус крем билан ишлов берилгандек, ярқирай бошлайди. Демак, банандан икки томонлама фойда олишимиз мумкин: ишга келгандан сўнг фойдали банан мевасини истеъмол қиламиз ва унинг пўстлоғи ёрдамида оёқ кийимимизга ажойиб кўриниш берамиз. Банан пўстлоғидан фойдалангандан сўнг, оёқ кийимни юмшоқ латта билан артиш тавсия этилади.\nОёқ кийимни тозалашдан ташқари, банан пўстлоғи кумушни ҳам тозалаш хусусиятига эга. Вақт ўтиши билан кумуш, айниқса биз ҳар куни тақиб юрадиган кумуш тақинчоқларимиз қорая бошлайди. Уларнинг яна асл ҳолига қайтишини истасак, қуйидаги усулдан фойдаланамиз. Банан пўстлоғини майдалаб (блендердан фойдаланиш мумкин), унга бироз сув қўшамиз. Бироқ аралашма жуда суюқ бўлиб кетмаслиги лозим. Сўнгра юмшоқ латта бўлагини аралашмага ботириб, кумуш буюмни у билан артамиз. Шундан сўнг, уни ювиб, юмшоқ латта ёрдамида артиб қуритамиз.\nЎсимлик баргларини артиш\nБанан пўстлоғининг юмшоқ томони билан декоратив гулларнинг баргларини артиш мумкин. Албатта бунда каттароқ гулларнинг барглари назарда тутилмоқда. Бундан ташқари, пўстлоқнинг фойдали микроэлементларга эга эканлигидан, ундан ўғит тарзида фойдаланиш мумкин. Бунинг учун уни бўлакларга бўлиб, ўсимлик атрофидаги тупроқ остига қўйиш кифоя. Хона гуллари учун эса уни қуритиб, майдалаб, тупроқ остига жойлаштириш лозим.\nАжинларга қарши восита\nБанан пўстлоғининг юмшоқ томони билан юз териси артилганда, у терига зарур намликни беради. Қолаверса, майда ажинлардан қутулишга ёрдам беради. Банан пўстлоғи билан юзингизни артганингиздан бироз вақт ўтиб, унга крем суриш мумкин.\nБанан пўстлоғи калций, фосфор ва магнийга эга бўлганлиги учун ундан косметологияда тишларни оқартириш учун ҳам фойдаланилади. Яхши натижага эришиш учун кунига икки марта унинг юмшоқ томонини 2 дақиқа давомида тишларга ишқалаш лозим. Бу усулдан олдин ва кейин тишларни тиш пастаси билан ювиш тавсия этилади.\nТери остидаги зирапчадан қутулиш\nМўжизавий таъсир кўрсатувчи банан пўстлоғи ёрдамида тери остидаги зирапчадан халос бўлиш мумкин. Бунинг учун зирапча кириб қолган ва сизга кўринмаётган тери устига банан пўстлоғининг бир парчасини қўйиб, бинт билан боғлаб қўйиш лозим. Бу усулдан ухлашдан аввал фойдалансангиз, тонгда зирапча сизга кўриниб қолганлигининг гувоҳи бўлишингиз ва ундан осонгина халос бўлишингиз мумкин.\nБундан ташқари, терининг тирналган, қуёшда куйган ва чивинлар чаққан қисмларига банан пўстлоғини суриш орқали оғриқдан қутулиш мумкин.\n» Hozir saytdagilar 11\n» Mehmonlar 11


Ёки 3 — 5 дакиками? Эркак жинсий алока тугагутгча аёл узини кандай хис этаётганини кузатиб боради. Ана уша биринчи севгим. Билмаймиз бу кандай ажиб сир. Ана шундан сунг икковлон уртасида севги уйини бошланади. Фарзандин эркалаб багрида кучиб.\nКулфат олиб келар купинча бошга. Qadimdan Yaponiyada geysha sirlari barchani qiziqtirib kelgan. Хаёт жуда гузал яшашни билсанг.\nКунинча аёлдар, эркак билан кушилишидан олдйн, тезлан ечиниб, курпа тагига киришга, чирокни учиришга харакат киладилар. Ана уша чиннаккам севги. Одам булмаса хам вафодор итдан.\nБиринчи севги Ёддан чикмас биринчи севги. Баъло келса киллса бошига. Орзуйингиз армон булса хам. Окил, одил фарзанд хаёт кувончи. Агар аёлда жинсий уйин вактида олинадиган лаззатни узайтириш нияти булса, у алокани чузишга харакат килади. Erni tunda xursand qilish bu ayolning vazifasi. Буюк булди аслида кимлар. Яшанг инсон булиб сиз бу дунёда. Севги гулзор гулларни севсанг.\nДемасинлар яхши инсон кам. Bunda qinga olat kirishi boshlanadi. Беозор булимни ургандим баъзан. Дунёда хар кимнинг, узин урни бор.\nThis person онсон not have the access to this photo. Тажрибали хотин ёш жувонга савол бериб: Аёлларнинг бу килиглари нотугри, чунки эрингиз бари бир эртами кечми баданингизни куради.\nКупчилик аёллар уз эркагининг юмшок табиатли ва эътиборли булишини хохлашса, бошка айрим аёллар унинг купол ёки кескин харакатларини. Хаётнинг маъноси яшаш булса гар. Унда эркак уз хирсини кондириб, аёлнинг коникмай колишига сабабчи булади. Баъзи аёлларда энг кучли кузгатувчи нукта оркада anus жойлашган булиб, бу нуктани китиклаш рухий ва мантикий томондан огир ва ечилиши мушкул масаладир.\nСексология жинслар хакидаги фан да бу савол ха мон энг куп бахс ва тортишувларга сабаб булиб кел мокда. Аёлларда уч хил оргазм фаркданади; уларлан биринчи боскич бир зумда юзага келиб, аёл гус уз ссзгисини йукотгандек булали ва бу даврда суюклик кетганлек хис килади.\nАёл оёкларини кенг очиб, ёнбошлаб ётади. Бу холатда эркак аёлда жинсий уйгониш доим оркада колишини эсдан чикармаслити керак. Жинсий алокада жинсий аъзолардан табиий фойдаланилади.\nОхир булди гариб ночора.\nЯхшилик хам аслида бир сир. Номард эса ортингиздан тиг уради. Баъзан олат фрикция вактида аёл эроген юзаларини старли китиклай олмаслиги мумкин. Лошкди иймон, виждон ярашар.


Майда нарсалар | Azon.uz - Ахборот-таҳлилий портал\n00:00 26.10.2018 2434\nЯхши бир инсон намоздан кейин фойдаланишим учун қимматбаҳо тасбеҳ совға қилди. Унга ташаккур айтиб совғани қабул қилдим. Сўнг уйга бориб, мен ҳам уни неварамга совға қилдим.\nБир неча кун ўтиб ўша киши: “Совға қилган тасбеҳимни ишлатаётганингизни кўрмадим“ деб қолди. Жавоб қилдим: “Мен сизнинг яхшилигингизни қадрлайман. Лекин намоздан кейинги зикрлар икки ё уч дақиқадан ортиқ вақтимни олмайди. Шунинг учун бунга бармоқларимни ишлатишни маъқул кўрдим. Менимча, бунга саноқ асбоби керакмас“.\nБу суҳбатни кузатиб турган бир йигит мени тўхтатди ва менга: “Нега унга тасбеҳ ишлатиш бидъат демадингиз?“, деди. Мен унга бу киши тасбеҳни мажбурий равишда ишлатмаслигини ва ўзим майда-чуйда ишлар билан машғул бўлмаслигимни айтдим. Йигит “Унда Қуръони каримни “Содақоллоҳул ъазийм“ (яъни “Буюк Аллоҳ рост айтди“) жумласи билан тугатилишига қандай қарайсиз?“ деди. “Буни такрорлаётган одам тўғри қиляпти, деб ўйлайман“, дедим. У: “Нима демоқчилигингизни тушунмадим“ деди. Мен жавоб қилдим: “Мўминлар муҳим ишларида ёки ўзлари истаган масалаларида шундай деб келишган. Масалан, “Мўминлар аҳзобларни кўрганларида: “Бу бизга Аллоҳ ва Унинг Расули ваъда қилган нарсадир. Аллоҳ ва Унинг Расули рост сўзларлар”, дедилар. Бу уларга иймон ва таслимдан бошқа нарсани зиёда этмади“ (Аҳзоб сураси, 22-оят). Бошқа оятда: “Аллоҳ рост сўзлар, деб айтинг!“ дея буюради. Қуръон ўқувчи киши Қуръон ажойиботи, ҳидояти улуғворлиги ва мўъжиза қувватини ҳис қилиб бу сўзларни қалбидан айтади, деб умид этаман.\n“Бунга ҳеч қанақа амр йўқ!“ – деди у.\nМен: “Ундан қайтарилган ҳам эмас!!”, дедим.\nУ: “Бидъатларга бепарво бўляпсиз“, деди.\nМен: “Майда нарсалар билан шуғулланишдан нафратланаман!“. Атрофида пашша ғўнғиллаганда бошқаларни ёрдамга чақирган киши аҳмоқ кишидир. Бундай одам агар қарға ҳужум қилса қочиб қолади“, дедим.\nҒазабланган ҳолда сўзимда давом этдим: “Дунёнинг катталари заифларига суъиқасд қилаётганда, жоҳиллари уламоларини тириклайин кўмаётганда, мен эса уларнинг муаммоларини ҳал қилишга ва ишларига бош бўлишга ожиз турганимда, миянгни тўлдирган бу ахлатинг билан вақтимни олмоқчимисан?!\nДунё сиёсатдонлари исломни бўғиш ва иймон устунларини бузиш режаларини моҳирона амалга ошираётганда ва ислом ерларига бостириб кириб, уни суғуриб ташлашни истаб туришганда, сизлар ўзингиз ҳалокат ёқасида бўлганингиз ҳолда, ибодатнинг жузъий масалаларида фиқҳий ихтилоф билан ёки қайсидир сўздаги лафзий қарама-қаршилик билан умматни машғул қилишни хоҳлайсиз!\nСизлар ўзи кимсизлар?!\nСизлар бу безовта замоннинг ҳавориж зурриётисизлар!\nАқл эгалари қани?!\nМен даъватчи ва мураббийларга Пайғамбар алайҳиссаломнинг қуйидаги ҳадисларини эслатиб насиҳат қиламан:\n“Албатта Аллоҳ таоло буюк ва шарафли ишларни яхши кўради. Майдаларини ёмон кўради“.\nШайх Муҳаммад Ғаззолий Мақолалар Махсус\n23:17 20.05.2019 712\n19:00 20.04.2019 1292\n10:00 11.02.2019 3762\n08:00 21.01.2019 944\n23:30 01.11.2018 713


Холиёр Сафаров. Борингизга шукур (ҳикоя) - www.ziyouz.uz\nБош саҳифа Ўзбек насри онлайн антологиясиХолиёр Сафаров (1983)Холиёр Сафаров. Борингизга шукур (ҳикоя)\nҚуёш тафтсиз сарғиш этагини йиғиштириб, уфққа ботди. Декабрнинг охирги кунлари. Ҳаво совуқ, этни жунжиктиради. Ҳафта олдин ёққан қор шуъласи кўкдаги ой нури билан уйғунлашиб, ажиб бир тароват касб этган. Нақд оқ тун. Атроф жим-жит. Одамлар шомдаёқ барча ишларини саранжомлаб, уй-уйларига кириб олишган.\nПечка ёқилган иссиққина уйда Зайнаб момо келини, неваралари билан овқатланиб ўтирибди. Келин одатдагидек уй ишлари, эртага келиши кутилаётган меҳмонлар ташвиши билан овора. Бироқ, кампир безовта…\n— Ё, тавба, буларга нима бўлди-а? Кечадан бери гум-гурс… — момо шундай дея фотиҳадан сўнг дастурхон йиғиштираётган келинига бир қараб қўйди-да, иккала қўлини аввал ерга, сўнг иккала тиззасига тираб, инқиллаб ўрнидан турди. Эшик ёнидан ҳассасини олиб, ташқарига чиқди ва бошига ёпилган оқ рўмолининг учини елкаси оша ташлаб, эҳтиёткорлик билан қор йўлакдан дарвоза томон юрди. Кўчага чиқиб, йўлнинг икки томонига сер солди. Теварак жим-жит. Тиқ этган шарпа, бирорта қора йўқ. “Ё, тавба…”, дея дарвозани очиқ қолдириб, яна уйга кирди. — Келин, Набижон сенга ҳеч нарса демовдими?\n— Йўқ, — бош чайқади келин. — Отам билан бир жойга бориб келишимиз керак экан, деганди. Бошқа ҳеч нарса демовди.\n— Ё, тавба, — кампир ёқасини ушлади, — ота-бола қаёққа йўқолди-а?\n— Менам ҳайронман, — келинчак ҳам елка қисди. — Йўл бўлсин, деб сўрамабман ҳам.\n— Қаерга кетган бўлсаям…\n— Бувам сизга бирор жойга бораяпман демаганмиди? — қайнонанинг гапини бўлди келин.\n— Йўқ-да! — қалқиб кетди кампир. – Уйинг куйгур оқжол шу совуқда қаёқда юрган экан? Бир оғизгина айтиб кетса бўларди-ку?\nКелинчак момонинг куйинишидан бир тўлқинланиб кетган бўлса, гапларидан кулгуси қистади. Кейин барчасини ҳазилга йўйди.\n— Бувам байрам олди сизни бир соғинтирай дебди-да.\n— Соғинтирмайгина кетсин, ўзини совуққа олдирмайгина келса бўлди…\nҚайнона-келин ярим тунгача телевизор баҳона ухламади. Кампир бир неча бор “чопон” кийгизиб қўйилган чойнакни ушлаб-ушлаб қўйди. Келин бир-икки таш-қарига чиқиб, кўчанинг у бошига-бу бошига қаради. Сўнг уйга қайтиб кирди-да, орқасига ёстиқ қўйиб деворга суянганча ўйга чўмиб ўтирган қайнонасига деди:\n— Момо, улар қаёққа кетган бўлиши мумкин? Яна кўчага чиқиб келдим, ҳеч ким кўринмайди. Жим-жит. Тағин ухлаб-нетиб қолсак деб, дарвозани ёпдим-у, илгагини ўтказмай келдим. Момо, сизам энди кириб ётинг. Ўғлингиз келса, ўзим хабар қиламан.\n— Биласан-ку, болам, буванг уйда бўлмаса, менда тоқат қолмайди. Қани, келиб қолишар, шу ерда ўтириб турай-чи. Сен кириб ётавер. Болаларингга қара, тағин, усти очилиб қолмасин…\nКелин минг истиҳола билан чақалоғи ётган бешикни кўтариб, нариги уйга, болаларининг ёнига ўтди. Момо жойидан қимирламади. У киртайиб қолган кўзларини экранга тикканча тиззасини қучиб хаёлчан ўтирар, “Ё, тавбангдан. Ота-бола қаёққа гум бўлишди-а?”, дея ичикарди.\nКампир чоли билан ўғлини кута-кута тонгга яқин бурчакда “ўз ҳолига сайраб ётган” телевизорни ҳам унутиб, бошини деворга суяган кўйи ухлаб қолди…\nЭртаси кечга яқин, айни шом маҳали дарвоза ортидан устма-уст машина сигнали эшитилди. Мол-ҳолни саранжомлаб, энди уйга кирган ва овқатни сузсамми-сузмасамми, дея қайнонасига маслаҳат солмоқчи бўлиб турган келин буни эшитиб, эшик томон юрган эди, диққинафас бўлиб ўтирган Зайнаб момо ирғиб ўрнидан турди.\n— Тўхта, ўзим чиқаман!\nКампир ҳассасини тўқиллатганча дарвозадан чиқди-ю, рақамсиз яп-янги оппоқ “Нексия”ни кўриб донг қотди. Сўнг салон чироғини ёқиб, сукут сақлаб турган машинадагиларга тикилиб қаради.\n— Набижонми? — деди момо ўзига ўзи. Секин машинага яқинлашиб борди-да, олд ўриндиқда мийиғида кулиб ўтирган ота-болани кўриб, негадир бирдан ўзини орқага олди. Юраги шиғ этди: “Булар мошинни қаердан олди?”\nКампирининг каловланиб қолганини кўриб, Раим бобо атай машинанинг ён томон ойнасини тушириб, деди:\n— Кампир, дарвозани оч, ичкарига кирайлик!\nМомо бир дарвозага, бир ойнадан бошини чиқариб турган чолига қаради. Бу вақтда Набижон тушиб дарвозани очди-ю, яна қайтиб машинасига ўтирди-да, отанинг ишораси билан остонада оёғи куйган товуқдай типирчилаб турган момонинг ёнидан ўтиб кетишди.\n— Ҳай? У-ей? — кампир қўл силкиганча уларнинг кетидан юрди ва ҳали машинадан тушишга улгурмаган чолидан сўради. — Бу мошин қаердан келди?\nРаим бобо жавоб бериш ўрнига машинадан тушди-да, орқа эшикни очди.\n— Нимага? — момо ҳайрон бўлди.\n— Ўтир дегандан кейин ўтир-да! — деди қария буйруқнамо қилиб.\nЗайнаб момо бир машинага, бир чолига, яна нариги томонда жилмайиб турган ўғлига қаради-да, ҳассасини чолининг қўлига тутиб, “Ё, бисмиллай раҳмони райим”, дея машинага ўтирди.\n— Нарироқ сурил! — деди Раим бобо.\n— Ё, тавба… — момо ёқасини ушлади. — Мана-е…\nЗайнаб момо нарироқ сурилгач, Раим бобо ҳам орқа ўриндиққа жойлашиб, кампирининг маъюс кўзларига, ажин тушган юзига, қорасидан оқи кўпайиб кетган сочларига, етмишни қоралаётган бўлса-да, ўйнаб тургувчи кулгичларига тикилди.\n— Ҳа, тинчликми? — ажабланди момо.\n— Бугун қандай кун?\n— Янги йил…\n— Янги йил, — деди момо энса қисиб. Сўнг “буни нега сўраяпсиз”, дегандек ёвқараш қилди.\n— Яхшилаб ўйла-чи, яна қандай кун экан?\nМомо худди ўйга ботгандек бошини хиёл орқага ташлади-ю, шарт ёнига ўгирилди.\n— Уч кундан бери қаерда юрибсизлар ўзи? — деди дабдурустдан. Сўнг машина ичидалиги энди ёдига тушгандай сўради: — Айтганча, бу мошин қаердан чиқди?\n— Биздан! — кулди чол.\n— Бошимни оғритманг, машина кимники?\n— Ҳай, ўзингни бос! Саволимга ҳам жавоб беролмадинг. Қарибсан. Энди қулоқ сол: бу кеча Янги йил киради, аммо бугун яна бир муҳим кунни нишонлаймиз. Шунинг учун сенга бир “сюрприз” қилмоқчи бўлгандим!\n— Уч кундан бери булар қаёққа йўқолди, деб сюрпризим чиқиб ўтирибман-у…\n— Мана, эсон-омон келдик.\n— Ҳа, Худога шукр! Борингизга шукр! — деди момо. Сўнг гина қилди. — Хавотирдан ўлай дедим. Қирчиллама қишдаям одам шундай йўқоладими? Сизга бирор нима бўлса, сюрпризингизнинг кимга кераги бор?\n— Шу гапларингга борманда, кампир! — деди бобо.\n— Ҳа, айтганча сюрпризингиз нимайди?\n— Мана шу “Нексия”-да! — деди бобо олд ўриндиқ суянчиғига уриб, — Тўйимизга эллик йил бўпти, шунга сенга совға-да!\n— Нима? — момо чолига тикилди. Сўнг иккала қўлини кўкси баравар кўтарди-да, тиззасига урди. — Э, ҳа-я эсим қурсин?! Тўйимиз бўлганди-я?!\n— Ҳа-да? — деди бобо қувониб. — Бугун тўйимиз бўлганига нақд эллик йил тўлди. Бу — бизнинг олтин тўйимиз-да! Қай бир мамлакатда эллик йил бирга яшаган бўлса, тўй қиларкан! Олтин тўй-да! Газетада ўқидим… Шунга сенгаям бир хурсандчилик бўлсин дедим-да!\n— Э, қўйинг, газетда нималарни ёзмайди, — деди момо. Сўнг чолининг оппоқ соқолига, ажин қоплаган юзига, тийрак кўзларига тикилиб қолди ва ўзига ўзи гапиргандек деди: — Тўйимизгаям эллик йил бўлдими-ей? — Кейин яна кутилмаганда сўради: — Чол мошинга пул қаердан чиқди?\n— Кампир, сенга бир сиримни айтайми? — деди бобо беғубор жилмайиб. — Бу лекин нақд эллик йиллик сир!\nМомо «Қани, айтинг-чи», дегандек чолининг кўзларига тикилди.\n— Сенинг бир ажойиб одатинг бор, — дея сўз бошлади бобо, — мени янада яхши кўриб, меҳринг ийиб кетганида боягидай “Борингизга шукр” дейсан. Бу менга жуда ёқади. Мен ҳам ичимда “Шунинг ҳам борига шукр!” дейман. Тўйимиздан кейин бир куни сенинг бу гапни жуда кўп такрорлаётганингни сезиб қолдим. Ана шунда миямга бир фикр келган. Сен ҳар сафар “Борингизга шукр!” деганингда бир жойга оз-оздан пул ташлаб қўя бошладим. Рости, ўшанда бу ташлаб қўяётган пулларни вақти келиб нима қилишни ҳам билмасдим… Шулар йиғилиб-йиғилиб, мана охир битта “Нексия” бўлди-да, кампир. Сюрпризим мана шу!\n— Вой, ўлмасам! — момо худди бўй қизлардек иккала қўли билан чаккаларини ушлади-ю, жим бўлиб қолди. Сўнгра ўзи ҳам чоли дилини оғритган вақтларда ёстиқчага биттадан игна санчиб келаётганини айтмоқчи бўлди-ю тилини тишлади…\nБобо кампиридаги ўзгаришга парво қилмай жилмайиб сўради:\n— Энди совғамни қабул қилдингми?\n— Ҳа! Борингизга шукр! — Момо чолига меҳрли нигоҳ ташлади.\nСўнг улар уйга киришди. Бобонинг кайфи чоғ, момонинг кулгичлари ўйнаб, кўзлари чақнаб турарди.\nКелин дамлаб қўйилган ошни сузиб келди. Бирин-кетин бобонинг катта ўғиллари, келинлари, неваралари кириб келишди.\nМеҳмонлар бобони қутлаб, машинанинг қандай олинганидан ҳайратда эканликларини бот-бот такрорлашаётганларида момо даврадан сирғалиб чиқди-да, ўз хонасидаги сандиқдан қўйнига ниманидир солиб, ошхона томонга кетди. Сўнг атрофига бир қараб олди-ю, сон-саноқсиз игна санчилган ёстиқчани ҳали чўғи ўчмаган ўчоққа ташлаб юборди…\n“Ўзбекистон адабиёти ва санъати” газетаси, 2015 йил 1-сон\n← Аввалги Аввалги “Маҳбуб Пайғамбар (с.а.в.)” номли сийрат танловига марҳамат!\nКейинги → Кейинги: Ражаб Тоййиб Эрдўғон Шавкат Мирзиёвни Туркияга таклиф қилди


Қибрайлик "Адолат" билимдони аниқланди | Ўзбекистон "Адолат" социал-демократик партияси\n13 Октябрь, 18:07 • Кўрик-танлов, Тошкент вилояти, Янгиликлар • 344 марта кўрилди • Комментариев к записи Қибрайлик “Адолат” билимдони аниқланди нет\nЎзбекистон “Адолат” СДП Қибрай тумани Кенгаши томонидан партиянинг “Ватан келажаги ёшлар қўлида!” лойиҳаси доирасида “Адолат билимдони” кўрик-танловининг туман босқичи 2-сонли Болалар мусиқа ва санъат мактабида ўтказилди.\nТадбирда ёшларнинг ҳуқуқий ва сиёсий билимлари, онги ва маданиятини юксалтириш, уларни Ўзбекистон Республикаси Конституцияси ва бошқа қонун ҳужжатларига ҳурмат руҳида тарбиялаш, ёшларда эркин фикрлаш қобилияти ва нутқ маданиятини ўстириш, уларнинг фаол фуқаролик позициясини янада мустаҳкамлаш, уларда Ватанга муҳаббат, келажакка ишонч руҳини шакллантириш, иқтидорли ёшларни аниқлаш ва уларни рағбатлантириш ҳамда Ўзбекистон “Адолат” СДП дастурий мақсад ва вазифаларини тарғиб қилишга эътибор қаратилди.\nТанловни Ўзбекистон “Адолат” СДП Тошкент вилояти Кенгаши раиси Умид Шоумаров кириш сўзи билан очиб берди ва иштирокчиларга омад тилади.\nУнда Қибрай туманидаги Молия иқтисодиёт касб-ҳунар коллежи, Энергетика касб-ҳунар коллежи, Агро-тижорат касб-ҳунар коллежилари ҳамда 15-умумтаълим мактабининг ўқувчи ёшларидан иборат жамоалар иштирок этди. Гуруҳлар танлов Низомига кўра, “Таништирув”, “Сиёсий соҳадаги билимлар беллашуви”, “Уйга вазифа” шартлари асосида беллашишди.\nЖамоаларнинг шартлар бўйича чиқишлари ҳакамлар ҳайъати томонидан адолат мезони асосида баҳоланди.\nДавлатимиз томонидан ёшларимизни маънан етук, баркамол авлод бўлиб ўсиб-улғайишлари учун барча шарт-шароитларни яратиш мақсадида таълим тизимида қатор қарор ва фармойишлар чиқарилаётгани барчамизга маълум. Буларнинг самарасини бугунги кўрик-танловда ўқувчилар ўзларининг билим ва кўникмаларини катта иштиёқ билан саҳнада намойиш қилишларида ҳам кўришимиз мумкин. Албатта, ёшларнинг шижоатидан айтиш мумкинки, ўғил-қизларимиз илмда, спортда, санъатда ҳам энг олий чўққиларни эгаллашга қодирдирлар. Бунинг бир учқуни бугунги танловда ҳам ўз ифодаси топмоқда. Партиянинг мана шундай кўрик-танловлари ўқувчи ёшларнинг сиёсий, ҳуқуқий билимларини мустаҳкамлашда катта аҳамиятга эгадир.\nМазкур танловнинг ўтказилиши жамиятда қонун устуворлиги ва барқарорлигига эришиш, мамлакатимизда эркин демократик давлат, кучли фуқаролик жамияти барпо этишга кўмаклашиш, ёшлар ўртасида ҳуқуқий, сиёсий таълим-тарбияни янада такомиллаштириш, давлат ва жамият бошқаруви моҳияти ҳақида ёш авлодга тушунчалар бериш, ҳуқуқий демократик давлат барпо этишда ёшларнинг иштирокини таъминлаш, ёшларни ижтимоий-ҳуқуқий жиҳатдан қўллаб-қувватлаш, уларнинг сиёсий фаоллигини янада оширишда катта аҳамиятга эга.\nЯкуний натижаларга кўра, 1-ўринни тумандаги Агро тижорат касб-ҳунар коллежи жамоаси эгаллаб, танловнинг вилоят босқичига йўлланмани қўлга киритди. 2-ўрин 15-умумтаълим мактаби, 3-ўрин Энергетика касб-ҳунар касб-ҳунар коллежи жамоаларига насиб этди.\nАгро тижорат касб-ҳунар коллежи 3-босқич ўқувчиси, 1-ўрин соҳиби:\n“Адолат” партияси томонидан ўтказилган кўрик-танловда иштирок этиб, ғолибликка эришганимдан жудаям хурсандман. Ушбу тадбирда нафақат билимларимиз мустаҳкамланди, балки касб-ҳунар коллежлар ўртасидаги дўстларимизнинг ҳам сафи кенгайди. Туман ёшларини эзгу мақсад йўлида бирлаштирган партия раҳбариятига ўз миннатдорлигимизни билдирамиз.\nҒолиб жамоалар ва фаол иштирок этганлар Ўзбекистон “Адолат” СДП Қибрай тумани Кенгашининг дипломлари ва эсдалик совғалари билан тақдирландилар.\nҚибрайлик “Адолат” билимдони аниқланди was last modified: Октябрь 14th, 2017 by matbuot\n« Қишлоқ ва шаҳарларимиз тозалиги йўлида бирлашайлик! Ўзбекистон – МДҲ: ҳамкорликнинг янги суръати »


АҚШ Олий суди Трамп қарорини қисман кучида қолдирди\n28 январ 2021, Тошкент вақти: 12:19\nАҚШ Олий суди 26 июнь куни президент Трампнинг мамлакатга мусулмон давлатларидан келганларни киртитишни 90 кунга тақиқлаш тўғрисидаги қарорини қисман ижро этиш борасида ажрим чиқарди.\nТрамп томонидан имзоланган мазкур қарор Олий суд томонидан октябрь ойида қайта кўриб чиқилади. Бу жараён амалга ошгунига қадар эса, қарор қисман ижро этилиши шарт бўлади.\nТрамп қарорида Эрон, Ливия, Сомали, Судан, Сурия ва Яман ватандошларининг АҚШга киритилиши тақиқланади.\nТрамп ўтган ҳафтада Олий суд бу қарорни маъқулласа у 72 соат ичида кучсга киртилишини билдирган.\nТрампнинг бу қарорига америкаликларнинг аксарияти ўз норозилигини билдирган ва кўплаб штатлар бу қарор ижросини тўхтатиб қўйган эди.


Бақара сурасини ўқисангиз… | Azon.uz - Ахборот-таҳлилий портал\n1299 08:00 28.10.2019\n«Набий алайҳиссалом: «Ҳар нарсанинг саноми – кўзга кўринган жойи бўлади. «Бақара» сураси Қуръоннинг саномидир. Ким ўз уйида кечаси уни ўқиса, ўша уйга уч кеча шайтон кирмайди. Ким уни кундузи ўқиса, уч кун шайтон кирмайди», деганлар».\n«Ким сураи «Бақара»дан ўн оятни – аввалидан тўрт оят, «Оятул Курси» ва ундан кейинги икки оят ва охиридан уч оятни кечаси ўқиса, ўша уйга шу кечаси шайтон кирмайди», деганлар.\n– Боравер, сен уларга амирсан, – дедилар…»\n«Тафсири Ҳилол» китоби асосида Қудратуллоҳ Аҳмад тайёрлади\nМақолалар Бақара сураси\n2848 08:30 24.02.2020\n1285 06:00 22.02.2020\n1915 13:30 03.01.2020\n963 15:05 17.09.2019


Тим Кукка мактуб: «Apple Watch мени бир ўлимдан сақлаб қолди!» - Terabayt.Uz\n«Ақлли» соат ва билагузуклар сингари тақилувчи гаджетлар кишиларнинг саломатлигини сақлаш ҳамда назорат қилишда жуда қўл келмоқда. Яқинда гонгконглик 76 яшар Гастон Д’Акуино (Gaston D'Aquino) ҳаётида юз берган воқеа ҳам бунга яққон мисолдир.\nЎҚИНГ: Apple Watch: вақт, мулоқот ва соғлик инновацион назорат доирасида\nЖорий йилнинг биринчи апрелида Д’Акуино билагидаги Apple Watch хавотирли сигнал чалиб, унинг юрак уриши тезлашгани ҳақида хабар берган. Ҳолбуки, бу пайтда у ўзини мутлақо соғлом ҳис этаётган эди. Шундай бўлса-да, ҳар эҳтимолга қарши такси чақириб, тезда касалхонага боради. Электрокардиограмма орқали текширувда аниқланишича, Д’Акуино юрагидаги учта асосий артерия томиридан иккитаси буткул тиқилган, учинчиси ҳам 90 фоизга ёпилиб улгурган экан. Яъни, исталган пайтда унинг юраги хуруж қилиб қолиши мумкин эди; шу боис шифокорлар дарҳол уни операция қилишган ва хавф ортда қолган.\nШундан кейин Гастон Д’Акуино купертинолик корпорация раҳбари Тим Кукка миннатдорчилик мактубини йўллаган. Ушбу хатида у Apple Watch туфайли ташаккур изҳор этган ва, ушбу девайсни юрагида муаммоси бор инсонлар учун аъло қурилма сифатида реклама қилишни ҳам тавсия қилган.\nАйтиш керакки, илгари ҳам шунга ўхшаш ҳолатлар учраган.\nЎҚИНГ: Apple Watch’нинг инсултни тўхтатиши исботланди\n#Apple Watch #смарт-соат #хабарлар #аксессуарлар


Жаҳонгир Отажонов “сиёсатдан чекиниб туриши” ва концерт бермоқчи эканини маълум қилди - 11.07.2021, Sputnik Ўзбекистон\nУ бутун жамоатдан, барча ватандошлардан, сиёсатчилардан, партиячилардан узр сўраган. 11.07.2021, Sputnik Ўзбекистон\nТОШКЕНТ, 11 июл — Sputnik. Собиқ қўшиқчи Жаҳонгир Отажонов ҳозирча сиёсатдан чекиниши ва онаси шарафига концерт беришни режалаштираётганини маълум қилди.Унинг сўзларига кўра, олти ойдан буён ота-онасини кўндираман деб ҳар куни курашган. Сиёсий фаолият осон эмаслигини англаб етган. Бу нарса унинг ота-онасини жуда чарчатган. “Мендан рози бўлинглар. Бу йилги президент сайловида ҳаммага омад тилайман. Нимаики бўлса, халқ фойдасига бўлсин, биз дуодамиз. Ўз ишимизни давом эттирамиз”, - дейди президентликка даъвогарлик қилган Отажонов.У яқин вақт ичида "Онам учун" деб номланган концерт дастурини тақдим этишни режалаштираётганини қўшимча қилди.Эслатиб ўтамиз, Жаҳонгир Отажонов 2020 йил охирида санъатдан кетганини эълон қилган эди. Кейинроқ у навбатдаги президентлик сайловида давлат раҳбари лавозими учун курашишини маълум қилган эди.\nУ бутун жамоатдан, барча ватандошлардан, сиёсатчилардан, партиячилардан узр сўраган.\nТОШКЕНТ, 11 июл — Sputnik. Собиқ қўшиқчи Жаҳонгир Отажонов ҳозирча сиёсатдан чекиниши ва онаси шарафига концерт беришни режалаштираётганини маълум қилди.\nПубликация от Jahongır Safaroğli (@jahongir_atajanovs)\n“15 кун бўлди, сиёсий масалада эфир қилмадим. Ҳар эфир қилганимда онамнинг умри беш йилга камайиб кетаётганди. Ота-онамнинг ҳар куни йиғлаб ўтириши менга қимматга тушяпти. Ҳатто эртага президент бўлиб қолсам ҳам ота-онамга бир нарса бўлса, татимайди.Шунинг учун мен бутун жамоатчиликдан узр сўрайман — ҳозирча бу сиёсатдан чекиниб тураман. Бутун жамоатдан, барча ватандошлардан, сиёсатчилардан, партиячилардан узр сўрайман. Ҳозирча бу ишни давом эттира олмайман”, - деди у Instagram’даги саҳифасига жойланган мурожаатда.\nУнинг сўзларига кўра, олти ойдан буён ота-онасини кўндираман деб ҳар куни курашган. Сиёсий фаолият осон эмаслигини англаб етган. Бу нарса унинг ота-онасини жуда чарчатган.\n“Мендан рози бўлинглар. Бу йилги президент сайловида ҳаммага омад тилайман. Нимаики бўлса, халқ фойдасига бўлсин, биз дуодамиз. Ўз ишимизни давом эттирамиз”, - дейди президентликка даъвогарлик қилган Отажонов.\nУ яқин вақт ичида "Онам учун" деб номланган концерт дастурини тақдим этишни режалаштираётганини қўшимча қилди.\nЭслатиб ўтамиз, Жаҳонгир Отажонов 2020 йил охирида санъатдан кетганини эълон қилган эди. Кейинроқ у навбатдаги президентлик сайловида давлат раҳбари лавозими учун курашишини маълум қилган эди.


“Насаф” футбол мактаби ҳам икки юлдузли академия мақомини олди\nЎтган йилнинг кузида Осиё футбол конфедерациясининг болалар-ўсмирлар футболини ривожлантириш масалалари бўйича масъул ходими Ласло Салаи бошчилигидаги махсус ишчи гуруҳ юртимизда бўлиб, “Бунёдкор” ҳамда Андижон вилояти ҳудудий футбол академиясининг иш-фаолияти, инфратузилмаси ҳамда ёш футболчиларни тарбиялаш дастури билан танишган эди. Бундан ташқари ишчи гуруҳ “Насаф” футбол мактабининг фаолиятини ўрганганди.\nЎрганишлар хулосаси ўлароқ ОФК “Бунёдкор” ҳамда Андижон вилояти ҳудудий футбол академияларига Осиё футбол конфедерацияси элит ўсмирлар тузилмасининг тўлақонли аъзолари мақомини берган эди. Хусусан, “Бунёдкор” футбол академияси “икки юлдузли” академия мақомига эга бўлди. Андижон вилояти ҳудудий футбол академияси эса “бир юлдузли” мақомига эга бўлди.\nҚитъа футбол конфедерацияси эндиликда “Насаф” футбол мактабига ҳам “икки юлдузли” академия мақомини тақдим этди.\nМаълумот учун, Осиё давлатлари орасида уч юлдузли мақомга фақатгина Қатар давлатининг “Aspire” академияси эга ҳисобланади.\nВилоятларимиз футболи Насаф\nНаманганда ҳам футбол мусобақалари қизғин давом этмоқда\nЎзбекистон U-14 терма жамоаси йиғиннинг иккинчи қисмини бошлайди\n"Наврўз кубоги". "Бунёдкор" иккинчи ўйинда мағлубиятга учради


ТЕХНИК-МУҲАНДИСЛАР КУНИ НИШОНЛАНДИ\nБир неча йилдирки, Мудофаа вазирлиги тизимида Қуролланиш ва техник таъминот мутахассислари куни нишонланиб келинмоқда. Мазкур сана муносабати билан Мудофаа вазирлиги марказий аппаратида байрам тадбири бўлиб ўтди.\nУнда мудофаа вазирининг қурол-аслаҳа ва қуроллантириш бўйича ўринбосари полковник Ойбек Исмоилов, вазирлик масъул офицерлари, Қуролли Кучлар хизматчилари ва оммавий ахборот воситалари ходимлари иштирок этди. Байрам тадбири видеоконференция тарзида ташкил этилиб, уни барча ҳарбий округ, қисм ва муассасалар тўғридан-тўғри кузатиб борди.\nМудофаа вазирлиги муҳандис-техник таъминоти таркиби бугунги кунда Ўзбекистон Республикаси Президенти, Қуролли Кучлар Олий Бош Қўмондони ҳамда мудофаа вазири томонидан вазирлик, қолаверса, Ўзбекистон Республикаси Қуролли Кучларини ислоҳ қилиш ва бутунлай янги қиёфадаги армияни ташкил этишда катта ҳисса қўшиб келмоқда.\n– Сизнинг машаққатли меҳнатингиз, ақл-заковатингиз ва юксак ватанпарварлигингиз эвазига бугун миллий армиямиз дунёда ўз ўрни ва нуфузига эга, – деди тадбирда сўзга чиққан мудофаа вазирининг ўринбосари полковник Ойбек Исмоилов. – Бугунги кунда муҳандис-техник таъминоти ҳарбий қисм ва муассасалари ҳамда ҳарбий округлар кўчма таъмирлаш устахоналари, ҳарбий қисмлар гуруҳларида қўшинларда мавжуд бўлган қурол-аслаҳа, ҳарбий техникаларни модернизация қилиш ва шу орқали уларнинг техник хусусиятлари ва имкониятларини оширишда таҳсинга сазовор ишлар амалга оширилмоқда.\nЧиндан ҳам миллий армиямизда муҳандис-техникларнинг алоҳида ўрни бор. Шу йилнинг 25-26 май кунлари «Чирчиқ» умумқўшин полигонида «Ҳеч бир ижобий ғоя эътибордан четда қолмас» шиори остида «TEXNO DISCOVERY – 2019» фестивали ўтказилди. Унда Мудофаа вазирлиги қўшинлари муҳандис-техник таъминоти ҳарбий хизматчилари ва Қуролли Кучлар хизматчилари ўзларининг рационализаторлик ишланмалари, инновацион ғоялари ва истиқболли лойиҳалари билан вазирлик бўлинмалари орасида алоҳида эътиборга лойиқ бўлди.\nБайрам тадбирида бир гуруҳ муҳандис-техниклар мудофаа вазирининг буйруғига биноан қимматбаҳо совғалар ва пул мукофотлари билан тақдирланди.


ССВ коронавирусдан ўлган бемор ҳақида ҳақиқатларни ошкор этди | Qalampir.uz\nЖамият\t28 Март 15:16 106033\nАввалроқ, Ўзбекистонда коронавирус инфекциясини юқтириб олган эркак вафот этгани ҳақида хабар берган эдик. Соғлиқни сақлаш вазирлиги вирус қурбони ҳақида қўшимча маълумот берди.\nҚайд этилишича, 39 ёшли эркак касалликни Франциядан Ўзбекистонга биринчи бўлиб касалликни олиб келган бемор билан мулоқотда бўлиб, юқтириб олган. У ўз касаллигини дастлаб билган бўлса-да, ўзи врач бўла туриб, Ўзбекистонда олиб борилаётган шунча тарғибот ишларига қарамай, шифокорларга мурожаат этмай, уйида яширинча ўзича даволанишга урингани маълум бўлган.\n“Шу ўринда барчани ташвишга соладиган бир жиҳат бор: бу бемор уйида бўлган пайтда қанча одамлар у билан мулоқот қилган, мулоқотда бўлиб касалликни юқтириб олганлар ўз навбатида яна қанча инсонларга тарқатган. Наҳотки, киши ўз соғлиғи ва яқинлари хавфсизлиги учун шунчалик совуққон, бефарқ, худбин бўлса. Ахир бу ўз ота-онасига, фарзандлари, неваралари, қўни-қўшнилари, қариндош-уруғлари, халқи, умуман Ватанига хиёнат эмасми? Нега ҳалигача одамларимиз бу касаллик қандай даҳшатли оқибатларга олиб келишини англаб етмаяптилар?!\nМамлакатимизда коронавирус инфекциясига қарши курашиш бўйича Президентимиз раҳбарлигида барча ресурслар ишга солиниб, зарурий ва қатъий чора-тадбирлар амалга оширилмоқда. Бунинг замирида энг аввало халқимиз, юртдошларимиз, ҳар бир фуқаромиз нобуд бўлишининг олдини олишдек муҳим мақсад ётганлигини бугун барчамиз қалбдан тушуниб, ўзимиз, оиламиз, яқинларимиз ҳаётини ўйлаб иш тутмоғимиз керак эмасми?”, дея огоҳликка чақирган вазирлик.\nЭслатиб ўтамиз, Ўзбекистонда коронавирусни юқтириб олиш билан боғлиқ илк ҳолат жорий йилнинг 15 март куни қайд этилган эди. Айни вақтга келиб, Ўзбекистонда коронавирусга чалинганлар 104 нафарга етди.\n29 Май 17:40 60903\n28 Май 21:12 48483\n29 Май 09:48 41716\n29 Май 21:45 40614\n28 Май 08:06 29360


Гулнинг табассумида уйғонган кўнгил – HURRIYAT\n5 oy oldin Behzod 166\nСизнингча, шоира, олима, адибанинг ижодий ҳаёти нимадан бошланади? Қачон кўз очиб, куртак тугади? Оқ қоғозни қоралаганларини, илк машқларини юрак ютиб, таҳририятларга олиб борган куниданми? Ёхуд, биринчи шеъри ёки ҳикояси эълон қилингандан кейин асл ижоди барг ёзадими? Бир қарашда барча саволларнинг ўзида жавоб бордек. Бироқ ҳаққоний жавоб ижодкорнинг кўнглида сирли, маъсумлигича қолаверади.\nБиобиблиографик мажмуаларда адибни илк асари чоп этилгандан бошлаб ижодий ҳаёти палак ёзади, деб ёзишган. Аслида ҳам шундаймикан? У, аслида, қалдирғоч, самара, илк муваффақият нишонаси-ку! Чунки, ўқиб кўриб, маъқул топиб, чоп этилиши — дастлабки қутлуғ қадам.\nГуландом Тоғаевадан унинг таассуротларини сўраганимда, чуқур ўйга толганди. “Қайдам… ”, “Нима десам экан”, деганди. Шеърий китоби қўлёзмасини ўқиш учун олиб келганида илк шеърининг туғилиши ҳақида гапирди. Қишлоқ мактабининг биринчи синфида ўқиётганида муаллима китоб саҳифасига чизилган суратни болаларга кўрсатиб, “Унда нима тасвирланган, номини айтинг”, дебди. Синфдошларидан кимдир “баҳор” деса, яна бири “гул”, бошқаси “очилган гул”, деб атабди. Гуландом “гулнинг табассуми”, дея таъриф берган экан. Ана сизга шеърнинг туғилиши…\nГуландом Тоғаевада гўзалликни ҳис этиш туйғуси ўша аснодан кўз очган бўлса ажабмас. Дилида ниш урган туйғу кўкариб борди. Чақмоқ чақинидан дув-дув тўкилган хўрсиниқларни ҳовучига йиғди. Деворларда қолган булбул панжасининг изларидан маъно ўқиди. Кўнгли тоғ қушлари каби учди.\n“Ухлатиб юрибман дил оғриқларин, хаёлнинг енгига артиб-артиб”, дейди шоиранинг лирик қаҳрамони “Жуволдиз инида жовидан яшар” шеърида.\nБугунги кунда Гуландом Тоғаевани шоира, олима, таржимон сифатида илмий-адабий жамоатчилик билади. Зукко олималик билан солиҳ шоиралик Гуландом Тоғаева салоҳиятининг қўш қаноти. Олима-тадқиқотчилиги шоиралигидан, поэтик изланишлари эса илмий кузатишларидан қувватланади.\nГуландом Тоғаева “Ўзбек матбуотида тасаввуф таълимотининг ёритилиши: муаммолари, тамойиллари, шакллари” мавзуида филология фанлари номзоди илмий даражасини олиш учун диссертация ёқлади (2007 йил). “Чақмоқ хўрсиниқлари” (1995), “Муҳаббат асри” (2004), “Мен излаган кема” (2016), “Ўн етти ёшлилар мамлакати” (2017) номли китоблари босилиб чиқди. Шу тариқа ижодий изланишлари, кўнгилтортар намуналари жамланган “Сувайдога йўл” (2019) мажмуаси юзага келди.\nГуландом Тоғаева тасаввуф илмининг ўзбек вақтли матбуотида ёритилиши масаласига бағишланган тадқиқотида Абдуҳолиқ Ғиждувоний, Аҳмад Яссавий, Ҳазрат Баҳоуддин Нақшбанд, Хожа Аҳрор Валий, Сўфи Оллаёр сингари мутафаккирлар ижоди, адабий-бадиий, ижтимоий-фалсафий мероси қай тариқа ифода этилганлигини теран ўрганган. Бунинг учун ўтган асрдаги матбуот органларини, кундалик нашрларни объект қилиб танлаган.\nУ академик Ботир Валихўжаев, профессорлар Абдуқодир Ҳайитметов, Нажмиддин Комилов, Иброҳим Ҳаққулов, Ориф Усмон, Ҳамиджон Ҳомидий, филология фанлари номзодлари Ёқубжон Исҳоқов, Султонмурод Олимнинг мақолалари, суҳбатлари, асарларидаги тил ва услубий хусусиятлар, мавзу-масалага ёндашиш ва ифода йўсинларини, ижодий индивидуалликларини таҳлил ва тадқиқ эта олди.\nМаълумки, ўзбек фани, адабиёти, маданияти тасаввуф илми асосида ривож топган. Жаҳон тамаддунида мумтоз мавқе ва маснадга эга. Профессор Нажмиддин Комиловнинг “Тасаввуф”. Биринчи китоб. (Тошкент; 1996), “Тасаввуф”. Иккинчи китоб, тавҳид асрори (Тошкент, 1999) асарлари Гуландом Тоғаеванинг асосий тадқиқот объектига айланган.\nОлима диссертациянинг “Тасаввуфий адабиётни ўрганишда матбуотнинг аҳамияти” номли иккинчи фаслида умумбашарий қадриятлар (адолат, ҳақиқат, ахлоқий покдомонлик, виждон сингари)ни ҳимоя қилишга қаратилгани, тарғиб ва ташвиқ этилганлиги масаласига диққат-эътиборини йўналтиради. Сўфийлик илмида маънавий-ахлоқий қадриятлар халқимиз ҳаётининг мағиз-мағзига сингиб кетганлигини алоҳида таъкидлайди.\nГуландом Тоғаева хоҳ илмий изланишларида, хоҳ поэтик ижодида бўлсин, ҳамиша янгиликка интилади. Мавзу-масаланинг янги қирраларини топиш ва ёритишга шеърий изланишларида эса янги бадиий ечимлар топишга, ёритишга, образлар воситасида фикрлашга катта рағбат, иштиёқ кўрсатади. Айниқса, илмий-ижодий майлларида адабиётшунослигимизда кам ўрганилган, эътибордан четда қолиб келаётган муаммоларни тадқиқ этишга алоҳида эътибор қаратади. Кейинги йилларда эълон қилинган илмий-публицистик мавзудаги “Матбуот ва тасаввуф” (2006), “Миллий тафаккур поэтикаси қирралари” (2010), “Эзгуликнинг бадиий инъикоси” (2010) каби китоблари ҳам ана шу муҳим мавзулар муҳокамасига бағишланган.\n“Умр — бу изҳори дил учун имкон…” дейди шоиранинг лирик қаҳрамони “Яшаш нима ўзи, тириклик нима” шеърида. Кўнгил чиғириғидан сизиб чиққан кечинмалар, кайфият ва руҳоний ҳолатлар суратини чизиш, ҳис-туйғулардан унган фикрларни бадиий умумлашмалар шаклида ифодалаш шоира шеърларининг бош хусусияти. Шу маънода бугунги лирикамизда фикрсизлик хасталиги кучайган, фикрий қайтариқлар, образлар такрори тобора болалаб бораётган бир пайтда ҳар бир шеърида янги фикр айтишга интилади.\nМен кимнинг Ушалган сўзи эканман,\nКим таниши учун тақилган халқа.\nБулбул панжасининг излари қолган\nБу девордан ортиб Не дегум Халққа?! —\nИстеъдодли шоира Гуландом катта ижод йўлида сара поэтик образлари, айнан, ўзи яратган шеър боғининг сархил гуллари бўлиб қолишига тилакдошмиз.


20 Декабрь 14:37\nЙиғилишда вазир «Саноат сиёсати» ва унга илова қилинган қонун лойиҳаси ҳақида маъруза қилиб, ишлаб чиқариш жараёнидаги энг сўнгги янгиликлар билан ўртоқлашди.\n«Биринчидан, рағбатлантиришнинг янги воситаси – саноат гранти жорий этилмоқда. У биргаликда молиялаштириш асосида ишлаб чиқаришни технологик модернизация қилишга ўтказилади. Иккинчидан, давлат томонидан барча имтиёзлар ўрта ва юқори даражадаги ишлаб чиқарувчиларга берилади. Методика асосида маҳсулотларнинг тегишли рўйхати тасдиқланади. Шу тариқа қайта ишлашни чуқурлаштиришга эътибор қаратилади», - деди у.\nУнга кўра, учинчидан, ушбу чора-тадбирлар самарадорлигини ошириш учун қарши мажбуриятлар жорий этилади. Улар тадбиркорлик фаолиятининг тури ва кўлами билан белгиланади. Мажбуриятлар бажарилмаган тақдирда корхона бюджет маблағларини уларнинг бажарилиши даражасига қараб қайтариши шарт. Тўртинчидан, рақобатбардошликни ошириш бўйича келишув жорий этилади. Бу аралаш рағбатлантириш пакетини олиш имконини беради. Бешинчидан, Саноатни ривожлантириш жамғармаси ҳисобидан 3 фоизли имтиёзли кредит ажратилади. Инвестицион лойиҳалар учун бозор кредитлаш ставкаси 6% ва ундан юқори.\n«Олтинчидан – рақамли трансформация. Германиядаги Фраунхофер институти билан биргаликда биз асосий корхоналарни таҳлил қилдик. Биз уларнинг ҳар бирининг рақамли трансформация босқичини баҳоладик. Корхоналарнинг рақамли трансформациясини амалга ошириш учун ходимларнинг малакасини ошириш ва хорижлик мутахассисларни жалб қилиш, бошқарувнинг янги усулларини жорий этиш механизмлари мавжуд. Еттинчидан, таклиф этилаётган давлат имтиёзлари рўйхати йилдан-йилга кенгайиб бормоқда. Бу, ўз навбатида, тадбиркорлик фаолияти учун қулай шарт-шароит яратишни тақозо этади. Шу боис барча рағбатлантириш чоралари «Электрон ҳукумат» веб-портали ва «ягона ойна» орқали амалга оширилмоқда. Вазирлик эса рағбатлантириш бўйича мувофиқлаштирувчи давлат органи бўлади», - деди Бейбит Атамқулов.


Тошкентда "Тозалаш-Антитеррор” тадбирида 4 ярим минг кишига маъмурий чора кўрилди\n04 август 2020, Тошкент вақти: 19:02\nТошкентда 30 июлдан бери ўтказилаётган “Тозалаш-Антитеррор” тадбирида рўйхатдан ўтмай пойтахтда яшаётган 4 ярим минг кишига маъмурий чора кўрилди.\nТошкент шаҳар Ички ишлар бошқармаси сайтида берилган маълумотга кўра, Мустақиллик байрамининг 26 йиллигини нишонлашга тайёргарлик доирасида ўтказилган тадбир давомида "қўп қаватли уйлардаги 96 минг 864 та хонадон, якка тартибдаги 34 минг 380 та хонадон ва 5 минг 452 та корхона-ташкилотлар текшириб чиқилган".\nНатижада, жами 4 минг 479 нафар шахсга нисбатан маъмурий баённома расмийлаштирилган. Шундан рўйхатдан ўтмасдан истиқомат қилаётган шахсларга нисбатан 4 минг 265 та, пропискаси бўлмаган шахсларга турган жойи бўйича яшашига йўл қўйгани учун жами 146 нафар хонадон эгалари ва пропискасиз яшаб турган фуқароларни ишга қабул қилганлиги учун жами 68 нафар фуқароларга нисбатан маъмурий баённома расмийлаштирилган.\nТекширув жараёнида ИИВ идораларига олиб келинган шахслар билан тезкор-профилактик суҳбатлар ўтказилган. Шундан 59 нафар шахс ИИББнинг Реаблитация марказига жойлаштирилган ҳамда 78 нафар вояга етмаган ўсмирлар Вояга етмаганларнинг ижтимоий ҳуқуқий ёрдам кўрсатиш марказига юборилган.\nҲисобда турувчи шахслар билан профилактик тушунтириш суҳбатлари ўтказилгани, шу билан бирга ҳуқуқбузарлик содир этган жами 456 нафар шахслар профилактик ҳисобга олингани ҳам маълум қилинди. Мавзе ва махаллаларда фуқаролар хавфсизлигини таъминлашмақсадида кўп қаватли уйларга қўшимча 86 та видеокузатув камералари ўрнатилган.\nЎғри Қўйлиқ бозорига ўрнатилган банкомат олдида "фаолият юритган".\nТошкентда 10 кун ичида 7 одамнинг пластик картасидан ўн миллион сўмдан ортиқ пулни ўғирлаган 20 ёшли йигит қўлга олинди. Бу ҳақда Ички ишлар вазирлиги ҳузуридаги Тергов департаменти маълум қилди.\nРасмий маълумотда айтилишича, 20 ёшли И.М., “Қўйлиқ деҳқон бозори” ҳудудидаги банкомат олдида 29 май кунидан 09 июнгача пулни нақдлаштириш мақсадида келган одамларга пулни ечиб олишда ёрдам таклиф қилган.\nУ мижозларнинг пластик карталарини олиб, пулларни нақдлаштириш жараёнида, пластик картага уланиш «SMS» хабарномасини ўзининг уяли телефон рақамига яширинча ўрнатган. Шунингдек, у пластик карта рақами ва кодини уяли алоқа воситасига сақлаб олган.\nШундан сўнг у жами 7 нафар фуқаронинг пластик картаси ҳисобида мавжуд бўлган жами 10 миллион 497 минг 410 сўм пулни банкоматдан ечиб олган.\n“Мазкур ҳолат юзасидан Бектемир тумани ИИО ФМБ 2-сонли ИИБ ҳузуридаги Тергов бўлинмаси томонидан Ўзбекистон Республикаси Жиноят кодексининг 169-моддаси 3-қисми “а” банди (ўғирлик) билан жиноят иши қўзғатилган. Дастлабки тергов жараёнида, И.М., айбланувчи тариқасида жалб қилинган ва лозим бўлган эҳтиёт чораси танланган. Тергов ҳаракатлари якунига кўра, жиноят иши айблов хулосаси билан тегишлилиги бўйча судга юборилган”, -дейилади хабарда.\nЎзбекистонда коронавирусдан ўлганлар сони расман 161 нафарга етди.\nСоғлиқни сақлаш вазирлигининг 4 августда билдиришича, Тошкент шаҳри Миробод туманида яшаган 80 ёшли бемор О.А.,ва Сирдарё вилояти Сирдарё туманида яшаган 41 ёшли бемор Ф.Т., Зангиота юқумли касалликлар шифохонасида вафот этди.\nҲар иккала беморга COVID-19 инфекциясининг ўта оғир кечиши, икки томонлама пневмония ташхиси қўйилган.\nБу билан Ўзбекистонда коронавирусдан ўлганлар сони расман 161 нафарга етди. Бироқ мустақил манбалар ўлим ҳолатлари расмий статистикада кўрсатилган рақамлардан анча юқори эканини айтиб келаётган эдилар.\n3 август куни АОКАда ўтган брифингда Коронавирусга қарши кураш штаби аъзоси, профессор Ҳабибулло Оқилов Ўзбекистонда коронавирусдан ўлаётганлар сони расмий статистикада кўрсатилганидан анча кўпроқ экани ҳақида гапирган эди. Унга кўра, бунга коронавирусдан ўлганлар рўйхатига пневмониядан ўлганлар киритилмаётгани сабаб бўлмоқда.\nЯнги касалланиш ҳолатларининг 126 нафари Тошкент вилоятида аниқланди.\nЎзбекистонда коронавирус инфекцияси қайд этилганлар сони, 4 август соат 10:00 ҳолатига кўра, яна 249 кишига кўпайди ва 26 550 нафарни ташкил этди.\nСоғлиқни сақлаш вазирлигининг билдиришича, янги касалланиш ҳолатларининг 126 нафари Тошкент вилояти, 79 нафари Тошкент шаҳрида, 14 нафари Хоразм вилоятида, яна 14 нафари Навоий вилоятида, 11 нафари Қашқадарё вилоятида, 5 нафари Қорақалпоғистон Республикасида коронавирусга чалинган беморлар билан мулоқотда бўлганлиги сабабли намуна олинган фуқаролар орасида аниқланган.\nАйни пайтда коронавирусдан соғайганлар сони 17 262 нафарга етди.\nҲозирда 9 127 нафар бемор касалхонада қолмоқда. Улардан 927 нафари оғир, 224 нафари эса ўта оғир аҳволда.\nВазирнинг айтишича, Ўзбекистон Қирғизистонга 2 минг тонна буғдой уни, 9500 дона комбинезон, 12 минг дона ниқоб, 25 минг дона қўлқоп, 500 дона кўзойнак, 200 дона пирометр ва 45 тонна дезинфекцияловчи воситаларни юборган.\nАйни пайтда Ўзбекистон пандемия бошланганидан бери АҚШ, Туркия, Германия, Сингапур, Қирғизистон, Қозоғистон ва Жаҳон соғлиқни сақлаш ташкилотидан инсонпарварлик ёрдамларини қабул қилган.


Rukn — 21asr.uz\nПрезидентимиз раҳнамолигида Қуролли Кучлар қудратини мустаҳкамлаш йўлида олиб борилаётган изчил ислоҳотлар ўз самарасини бермоқда.\nРеспублика бўйлаб олий ўқув юртларига кириш имтиҳонлари давом этмоқда. 13 август, сешанба куни Ахборот ва оммавий коммуникациялар агентлигида бўлиб ўтган брифингда 12 август кунги тест натижалари маълум қилинди. Бу ҳақда агентлик сайтида хабар берилди.\nШарқ тароналари XII халқаро мусиқа фестивалига тайёргарлик авжида. Самарқанд давлат чет тиллар институтида Штаб ташкил қилинган. Унда вилоят ҳокимлиги, иқтисодиёт, туризм ва коммунал соҳалари вакилларидан иборат ишчи гуруҳи фаолият кўрсатмоқда.\nТажрибали футзалчиларимизнинг саралаш ўйинларида муваффақиятли иштирок этишига шубҳамиз йўқ.


Kutubxona - Tohir Malik. Mehr manzaralari (hikoya) / Kiril\nSiz shu sahifadasiz: Tohir Malik. Mehr manzaralari (hikoya) / Kiril\nМуаллифТоҳир Малик Асар номиМеҳр манзаралари (ҳикоя)\nТилЎзб Ҳажм17KBБезатишUzgen (admin@kutubxona.com) Қўшилган2010/07/12 Манбаhttp://www.ziyouz.com/index...\n1 Арқон узилди\n3 Ўгай она\n4 Кўзлари очикеди\n5 Ёввойи мушук\nМеҳр манзаралари (ҳикоя)\nБаҳор... Ёноқларни майин шабада силайди. Дарахтларнинг ёш сурхлари қийғос гуллар ичида - оқ зарга ботириб олингандай...\nҲув анави дўнгликдаги майсазорга бир қўй билан эчки боғлаб қўйилибди. Эчкининг икки улоқчаси дикир-дикир сакрайди. Қўйнинг ҳам қўзичаси бор. Улоқчалар билан яйраб, югуришиб юрибди. Шунчаям дўмбоқки... Сакрашганини, яйрашганини кўриб, улар билан бирга ўйнагиси келади кишининг... Бир маҳал нимаям бўлди-ю, ўйнашибми ё талашибми, қўзичоқ улоқча билан калла қўйиша кетди. Она қўй «бўлди, шўхлик қилма», дегандай маъраб қўйди. Қўзичоқ эса парво қилмади. Она эчки ҳам майсадан бошини кўтармай ме-мелади. Болачалар яна ҳазилларини қўйишмади. Шунда қўй чўзиб маъради. Боласига интилди. Лекин бўйнида арқон -қўймас эди. Қўзичоқни икки улоқ ўртага олиб, гоҳ униси, гоҳ буниси туртар, уни ранжитарди. Она қўй чидаб туролмади. У ер депсиниб боласини «одобсизлар» озоридан қутқаришга интилди...\nУлоқчанинг бири кўзичоқнинг биқинига беҳосдан калла урди. Қўзичоқ «онажон, қутқаринг!» дегандек қаттиқ маъраб юборди. Шунда қўй арқонни яна зарб билан силтади...\nОна меҳри арқонни узди...\n—Кенжа набиралари сиз эмасмисиз?-деб сўради ҳамшира Сарварнинг қўлидаги тугунчани ола туриб.\n—Ҳа, мен...-деди Сарвар бу саволдан таажжубланганини яширмай.\n—Унда бир оз кутиб туринг.\n—Бувингиз бериб юбордилар. Кеча сизни менга тасвирлаб бериб, келса кетиб қолмасин, деганидилар.\nСарвар «шу гапни аввалроқ айтсангиз бўлмасмиди!» дегиси келди-ю, ортиқча гапдан ўзини тийиб, қоғозни шошилиб очди. Бувисининг ўша равон-равон таниш ҳарфлари:\n«Жоним болам. Буни қара-я, бугун сенинг туғилган кунинг-у, мен бўлсам, хотиржам шифохонада ётибман. Хафа бўлмайсанда, а? Совға ҳам қилолмадим... Агар уйда бўлганимда тандирда мазали қовоқ сомса, пиёзли нон ёпиб берардим. Эсингдами, болалигингда мен тандирга ўт ёқсам жуда-жуда қувониб кетардинг. Ойинг сомсани менчалик ёполмайди, тўғрими? Ҳозир ҳам шу одатинг бор... Энди тақдир, кексалик экан, бу ерда ётибман. Тойчоғим, туғилган кунинг муборак бўлсин! Бахтимизга илоҳим ўз паноҳида асрасин сени!\nҲа, айтмоқчи, ойингларга тайинлаб қўй: ертўладаги қовоқни ишлатмай турсин. Ўзим чиқай, яхшилаб сомса ёпамиз...»\nХатни ўқиётганида томоғига нимадир тиқилгандай бўлди. Ёшлигида бувисининг ҳар хил ширинликларни енгларининг учига яшириб, «акаларинг кўришмасин», деб беркитиб беришлари, дадасидан сўкиш эшитганда эса, бошини силаб, эркалаб уйига олиб кириб кетишлари, насиҳат қилишлари кўз олдига келди. Ўзини тутишга ҳарчанд уринмасин, барибир кўзига ёш келаверди.\n«Бувижоним! Ахир бужмайиб қолган қадоқ қўларингиз билан бошимни силашингиз, юзимни меҳр тўла сийнангизга қўйиб тин олишим, оппоқ сочингиздан ўпиб, кўзимга суртишимнинг ўзи менга катта совға эмасми!!» деган хитоб юрагини ларзага келтирди. Ҳамширанинг ҳай-ҳайлашига қарамай, қозиқда илиғлик турган оқ халатлардан бирини олиб, елкасига ташлади-ю, юқорига югурди.\n—Ўқимас эмишман,-деди Оқил яна ўжарлик билан.\n—Ахир ким сенга шундай деди, бизга айтгин,-куюнди директор.\n—Менга барибир энди... Ҳеч кимнинг ёрдами керакмас. Агар ўзимнинг ойим бўлганларида...\n—Оқилжон ўғлим, ўжарлик қилма. Уйингда нима гап бўлганини менга очиқ айтавер. Биз сени хафақилдирибқўймаймиз.\n—Ўзим эшитдим,-деди у яна бурнини тортиб қўйиб.-Анави... янги ойим дадамга «ўғлингиз катта йигит бўлиб қолди-я, энди ёнингизга олсангиз ҳам бўлади»,-деди. Тағин мен уни...\n—Мумкинми, вой хайриятей!-деди у остона ҳатлаб ичкарига киргач.- «Оқилжонни мактабларига чақириб олиб кетишди», дейишса, нима гап экан, деб жонимни ҳовучлаб югуриб келаверибман. Тинчликми ўзи?\n—Тинчлик,-деди у ҳотиржам оҳангда сўнг болага юзланди:-Оқилжон ўғлим, сен ташқарига чиқиб тур-чи.\nОқил қовоғини уйганича «хўп», деди. Чиқаётганида аёлнинг қўлидаги бола «атта!» деб унга осилди...\n—Вой гапирмайгина мен ўлайин, болажоним. Мен сени катта бўлиб қолганингни айтиб эркалатмоқчийдим-а! Сен ўқиб олим бўлсанг, уканг ҳам изингдан боради, деб доим дуо қиламан-ку? Гапга нўноқ онангни кечир, болажоним...-Аёл шу гапларни такрор-такрор айтиб Оқилни қучоқлаб олганича юз-кўзларидан ўпаверди...\nОқилнинг қўлидаги укаси бу ҳолатдан ажабланиб ҳайрон бўлб турди Аввалига сал қўрқди ҳам. Кейин бир акасини, бир онасини ўпа кетди...\nБўйнига чекич урилгандай «чўтир» бўлиб қолган мусича қаердандир овқат топиб, инига учиб келди. У ҳар галгидек болаларининг инларидан бош чиқаришиб, оғизларини катта-катта очиб, чийиллашларини кутган эди. Бироқ, инда болалари кўринмади. Онанинг кўзлари олазарак бўлди. Ўзини ҳар томон уриб, жигаргўшларини ахтарди. Топди! Ҳали парвозга яхши шайланмаган жажжи мусичалар шўхлик қилиб пастга тушишган экан. Улар ҳовли рўясида бир-бирлари билан қувалашиб, бамайлихотир ўйнаб юришарди. Она мусича уларни кўриб қувонгандай бир-икки қанот қоқиб қўйди. Пастак бир шохга қўниб, бўйнини хиёл қийшайтириб, уларнинг ўйинини кузатди...\nБирдан она безовталанди. Болаларининг олдига тушиб, қанотини патиллата кетди: у бурчакда пусиб ётган мушукни кўриб қолган эди. Мушук мусичанинг пайқаб қолганини сезиб, ўлжасига сапчиди. Кушчалар қанот қоқишиб пана томонга ўтишди. Лекин юқорига, бехавотир инларига учиб чиқишга қанотлари заифлик қилди. Мушук қушчаларни қува бошлади. Улар қанча уринишмасин, қанот қоқишмасин юқорига кўтарилишга қурбилари етмасди. Оналари атрофида айланишдан ўзга чоралари йўқ эди.\nОна безовта. Она иложсиз! Болалари учолмайди... Шунда у аллақандай овоз чиқариб юқорига кўтарилди-ю, сўнг бирдан қанотлари сингандай ерга гуп этиб тушди. У «синиқ» қанотларини ерга шап-шап урганча парвозга урингандай бўлиб мушукнинг атрофида айлана бошлади. Мушук қушчаларни қувиб юришдан кўра тайёр турган ўлжани ейишни маъқул кўриб, уни таппа босди.\nМусича эса ҳамон қанотларини патиллатади. Ғалати овоз билан фарёд чекиб, болаларини учишга ундайди...\nМушук унинг ҳиқилдоғини тишлаб, чеккага судради. Онанинг сўниқ кўзлари ярим очиқ: «болаларим қочдими?» дегандай уларни излайди. Қанотларини аҳён-аҳёнда мажолсиз силкитади. Гўй очқаб қолган болалари олдига учиб бориб, ҳозиргина топиб келган овқатини бермоқчи бўлади...\nПастак бутоққа учиб чиқиб қўниб олган мусичалар эса қўрқувдан дир-дир титрашади...\nЯна ўша ёввойи мушук пайдо бўлди. Авваллари одам шарпасини эшитиб, жунини ҳурпайтирганича бақрайиб турадиган, кейин қочиб қоладиган мушук негадир олдимизда бемалол юришга одатланди. Бу жуда қизиқ ҳодиса эди. Мушукнинг сирини билишга ошиқдим. Унга бир бўлак гўшт ташладим. У сахийлигимга ишонқирамагандай бир менга, бир гўштга қараб қўйди. Кейин чаққонлик билан гўштни тишлаб олиб, уйдан чиқиб кетди. Ҳар гал емиш топса емай, олиб чиқиб кетиши ҳам ажабланарли ҳол эди. Мушукнинг изидан чиқдим. У ҳовли бурчагидаги ўтин турадиган бостирмага кириб кетди. Чўчитиб юбормаслик учун тирқишдан мўраладим: мушук чалқанча ётиб олган, тўрт мушукча эса уни эмарди... Мушукнинг бирдан кўринмай қолгани-ю, кейин бегонасирамай қўйгани сабабини энди англадим.\n«Битта боласини жиянларимга олиб берсаммикин?» деган фикрда эшикни очиб, ичкари кирдим. Мушук сапчиб ўрнидан турди. Жунини ҳурпайтирди. Кўзлари ёнди. Хунук овоз чиқарди. Яна бир қадам қўйсам менга ташланиши турган гап эди. Бундай ҳолатда у ўзини боқаётган одамни ҳам танишни истамасди. Чунки ёнида ўз жонидан ҳам азиз бўлган болалари бор эди!\nҚош қорайганда мушук бостирмадан ўкдай отилиб чиқди. Ниманидир ахтара бошлади. Кейин эшигимиз тагига келиб, мендан ҳам ҳайиқмай зорланиб, чўзиб-чўзиб миёвлай бошлади. Эшикни очдим. У уйга отилиб кирди. Дам ўтмай боласини тишлаб олиб чиқди. Бостирма томон кетди.\nМушук бизга ўрганиб қолган бўлса ҳам болаларини ишонмас эди...\n"http://www.kutubxona.com/wiki/index.php?title=Tohir_Malik._Mehr_manzaralari_(hikoya)_/_Kiril&oldid=13932" dan olindi


НОМЗОДЛАРГА ТЕНГ ИМКОНИЯТЛАР БЕРИЛАДИ - Ўзбекистон овози газетаси\nНОМЗОДЛАРГА ТЕНГ ИМКОНИЯТЛАР БЕРИЛАДИ\nМарказий сайлов комиссияси томонидан Ўзбекистон Республикаси Президенти сайловини ёритиш бўйича Республика матбуот марказида мамлакатимиз ва хорижий оммавий ахборот воситалари вакиллари учун видеоконференцалоқа шаклида брифинг ўтказилди.\nМарказий сайлов комиссияси раиси М.Абдусаломов Марказий сайлов комиссиясининг қарорлари, шунингдек, Ўзбекистон Республикаси Президенти сайловига тайёргарликнинг бориши ҳақида ахборот берди.\nТаъкидланганидек, сайлов кампанияси мамлакатимиз қонунчилиги ва Марказий сайлов комиссияси томонидан тасдиқланган Ўзбекистон Республикаси Президенти сайловига тайёргарлик кўриш ва уни ўтказиш бўйича Асосий тадбирлар дастурига тўла мувофиқ ҳолда амалга оширилмоқда.\n«Ўзбекистон Республикаси Президенти сайлови тўғрисида»ги Қонуннинг 28-моддасига асосан, сайловолди ташвиқоти Марказий сайлов комиссияси томонидан Ўзбекистон Республикаси Президентлигига номзодлар рўйхатга олинган кундан бошланади.\nҚонунга мувофиқ, Президентликка номзодларга оммавий ахборот воситаларидан Марказий сайлов комиссияси томонидан белгиланган тартибда тенг фойдаланиш ҳуқуқи берилади ва таъминланади.\nХусусан, сиёсий партиялардан келиб тушган таклиф ва истакларни инобатга олиб, ҳар бир номзодга ўз сайловолди дастурларини аҳолига етказиш учун Ўзбекистон Миллий телерадиокомпаниясининг «Ўзбекистон» ва «Ёшлар» теле ва радиоканалларида 638 дақиқадан, Ўзбекистон Миллий телерадиокомпаниясининг 12 та ҳудудий телеканалларида 206 дақиқа, Тошкент телерадиоканалида 286 дақиқадан бепул эфир вақти ажратилади.\n«Халқ сўзи», «Народное слово» ва «Правда Востока» газеталарида 6 саҳифадан, «Нурлы жол» ва «Овози тожик» газеталарида 5 саҳифадан иборат нашр майдони бепул берилади. Бундан ташқари, ҳудудлардаги 30 та маҳаллий газетада ҳар бир номзод учун 55,5 саҳифа нашр майдони бепул тақдим қилинади.\nШунингдек, номзодларнинг ҳар бири республикамиз бўйича 642 тадан ташқи реклама воситасидан, яъни махсус конструкциялар, экранлар, биллбордлардан ўз дастурий ғоя ва мақсадларини тарғиб қилишда фойдаланади. Шунингдек, республикамизнинг 36 та электрон мониторида ҳам номзодларнинг ташвиқот роликларини бепул жойлаштириш имконияти яратилади.\nЭътиборли жиҳати, сайлов тажрибамизда биринчи марта «Овози тожик», «Нурлы жол» газеталари нашр майдонларидан ҳам номзодлар ташвиқоти учун фойдаланишга қарор қилинди. Бу, шубҳасиз, мамлакатимизда истиқомат қилаётган турли миллат вакилларининг номзодлар Сайловолди дастурлари қоидалари билан яқиндан танишиш имкониятини янада кенгайтиради.\nПрезидентликка номзодлар оммавий ахборот воситаларида сайловолди ташвиқоти материалларининг турлари, шакллари, услублари ва мазмунини мустақил белгилашади.\nТаъкидлаш жоизки, сайловолди ташвиқоти даврида тенг шарт-шароитлар яратиш тамойили партия нашрларига нисбатан татбиқ этилмайди. Улар тегишли материалларни исталган ҳажмда чоп этишлари мумкин.\nБрифинг давомида сайловга тайёргарлик ишлари ҳақида ҳам фикр юритилди. Хусусан, Ўзбекистон Республикаси Президенти сайловини ўтказиш учун 9378 та, шу жумладан, Ўзбекистон Республикасининг хорижий ваколатхоналари ҳузурида 44 та сайлов участкаси тузилди. Сайлов участкалари зарур алоқа воситалари, компьютер ва ташкилий техника, ҳуқуқий адабиётлар билан таъминланган. Махсус белгиланган жойларда яширин овоз бериш учун сайлов кабиналари, сайлов қутилари ўрнатилган.\nОкруг сайлов комиссиялари томонидан участка сайлов комиссиялари таркиблари шакллантирилиб, уларнинг фаолиятига 98 мингдан зиёд киши жалб қилинган. Комиссия аъзоларининг 69 фоизи илгари сайлов комиссияларининг фаолиятида бевосита иштирок этган ва муайян тажрибага эга инсонлардир. Участка сайлов комиссиялари таркибида хотин-қизлар сони 47,4 фоизни ташкил этади. Участка сайлов комиссиялари раисларининг 26,7 фоизи хотин-қизлардир.\nБрифингда сайлов кампаниясининг очиқлиги ва ошкоралигини таъминлаш масалаларига, оммавий ахборот воситаларининг Президент сайловига тайёргарлик кўриш ва уни ўтказишга тааллуқли ахборотлардан фойдаланишлари учун барча шароитлар яратишга алоҳида эътибор қаратилаётганлиги таъкидланди.\nҲозирга қадар Марказий сайлов комиссияси томонидан маҳаллий ва хорижий оммавий ахборот воситаларининг 500 дан ортиқ вакили, округ сайлов комиссиялари томонидан қарийб 560 нафар маҳаллий журналистлар аккредитациядан ўтказилди.


Ягона умумий тўлов – янги солиқ тури\nЎзини ўзи иш билан таъминлаганлар муаммоси Меҳнат ва ижтимоий муҳофаза вазирлигининг сўнгги йиллардаги энг муҳим масалалардан бири бўлиб қолди. Улар кўп, улар нималар биландир шуғулланишмоқда, бироқ бу тоифа фуқароларни солиқ тўлашга ҳеч мажбурлай олишмади.\nАхийри ягона умумий тўлов (ЯУТ) бўйича янги лойиҳани маҳкаманинг раҳбари Мадина Абилқасимова илк бор кенг жамоатчилик эътиборига ҳавола этди. Бугун ЯУТ лойиҳаси маррага яқинлашиб қолганда, унинг афзалликлари ва янги тизимдан нима учун қўрқмаслик кераклиги ҳақида мулоҳаза юритиб кўрайлик. Юқорида айтганимиздек, ЯУТнинг пайдо бўлишига хусусий тадбиркорлар хусусий даромад солиғи (10 фоиз), шунингдек, мажбурий пенсия бадаллари (10 фоиз) кўринишида бюджетни барқарор тўлдириб турган бир пайтда норасмий банд фуқаролар бу каби майда-чуйдани писанд қилмасликни афзал кўришди. Ҳолбуки, солиқ тўлаш қоидалари ишлаётган аҳолининг барча тоифаларига бирдек тааллуқлидир. Бу каби ҳаракатсизликнинг салбий томонлари етарли. Масалан, ўзини ўзи банд этиб келаётган аҳоли амалдаги пенсия тизими ва бошқа ижтимоий қўллов чоралари билан тўлақонли қамровдан деярли маҳрум бўлади. Уни айнан шундай йўл билан рағбатлантириш учун, ЯУТни ташкил этиш сабаби ҳам шунда.\n– Қонун лойиҳаси доирасида ягона умумий тўлов тўловчилари учун солиқ миқдорининг пасайтирилишини кўзда тутувчи ЯУТни жорий қилиш таклиф этилади, бунда даромад солиғи миқдори умумий белгиланган тартибдаги 10 фоиз эмас 1 фоизни ташкил этади ва давлат рўйхатига турмасдан тадбиркорлик фаолиятини амалга ошириш мумкин бўлади. Бундан ташқари, бундай тартибда ишловчи фуқароларда барча тўловларни енгиллаштирилган шартлар асосида тўлаш ва ижтимоий таъминот тизимларида қатнашиш имкониятлари туғилади, – деб тушунтиришди идорадагилар.\nЭнди ЯУТ дастурида ким иштирок эта олиши ҳақида: даромади энг кам маош (28 284)нинг 100 бараваридан ошмайдиган ҳар қандай қозоғистонлик. Бунда ЯУТ ёлланма ишчилардан фойдаланмайдиган ва фақат жисмоний шахслар учун шахсий томорқа хўжалиги маҳсулотларини сотиш ва хизмат кўрсатишдан даромад олаётган қозоғистонликларга дахлдордир. Бошқача ифодаласак, агар фаолиятингиз бирор бир МЧБ билан боғлиқ бўлса, ўзини ўзи банд этаётган аҳоли тоифасига кирмайсиз.\n– Масалан, улар шаҳарларда энагалар, уй хизматчилари, репетиторлар, ҳайдовчилар, сухандонлардир. Қишлоқларда эса асосан, томорқа хўжалиги билан банд кишилар ва ортиқча маҳсулотини жисмоний шахсларга даромад кўриш учун сотаётганлардир, – тушунтиришди мутасаддилар.\nЯУТ одамларга нима беради?\nБиринчи: мажбурий ижтимоий тиббий суғурта тизимида иштирок этиш ва суғуртани жорий этгандан сўнг тиббиёт муассасасини танлаш ҳуқуқи билан унинг турлари ва миқдори бўйича чекланмаган миқдордаги тиббий хизматларга эришиш.\nИккинчи: жамғарма нафақа тизимида иштирок этиш ва тизимда иштирок этиш стажига қараб базавий пенсия тўловларини олиш. Ягона пенсия жамғармасида ўзининг пенсия жамғармаларини тўлдиришдан ташқари, ЯУТ тўловчилари учун меҳнат стажи қайд этилиши туфайли базавий пенсияни ошган миқдорда олиш имконияти пайдо бўлади.\nУчинчи: Меҳнатга лаёқатини, ишини, боқувчисини йўқотган, ҳомиладорлиги ва туғиши, бола асраб олиши туфайли, болани парваришлаши ҳолатларида ижтимоий тўловларни олиш.\nТўловларнинг яна бир ютуғи нафақалар кўринишида давлат томонидан энг кам кафолатланган ижтимоий ёрдамга сезиларли молиявий устама ҳисобланади, шунингдек, ўз даромадини тасдиқлаш эвазига фуқароларнинг насия олиш лаёқати ўсиб боради. Яъни, энди сиз мунтазам бадалларингиз билан тўлай олиш лаёқатингизни тасдиқлаб, расман банкдан насия ола биласиз.\nЯУТни жорий этиш – норасмий банд шахсларга хусусий тадбиркор сифатида рўйхатдан ўтмасдан тадбиркорлик фаолиятини амалга ошириш тизим ҳамда ижтимоий тиббий суғурта тизимларининг тўла ҳуқуқли иштирокчилари бўлиш имконини берадиган тартибидир, – таъкидлашди вазирликда.\nАввалгидек яшаш имкони бўлса, солиқ тўлашнинг нима кераги бор?\nТўлов жорий этилиши тўғрисидаги янгилик туфайли жамиятда кўтарилган шов-шувдан сўнг вазирлик дарҳол барча норозиларни тинчлантиришга қарор қилди – тўлов тўлаш ҳақиқатан ҳам ихтиёрий. Тўлаш-тўламасликни эса ҳар ким ўзи ҳал этади.\n– ЯУТ тўлови ихтиёрий равишда хоҳишга қараб амалга оширилади. Тизимда иштирок этиш ҳуқуқи жисмоний шахснинг ўзида қолади, ЯУТни тўламагани учун ҳеч қандай маъмурий жавобгарлик чоралари кўрилмайди. Ҳар бир фуқаронинг давлат дастурлари: – пенсия тизими, ижтимоий суғурта, тиббий суғуртада иштирок этиши ва муҳофазаланиши жуда муҳим. Ҳозир, ўз фаолиятини рўйхатга олмай ёки меҳнат шартномасисиз ишлаётган фуқаролар нафақага чиқаётиб, фақат базавий пенсиядан умидвор бўлишлари мумкин, – таъкидлашди вазирликдаги масъул шахслар.\nМаълум бўлишича, янги дастур республика бюджетига арзонга тушди. Расмий ахборотга кўра тизимни жорий этиш учун қўшимча маблағнинг умуман ҳожати йўқ. Бунинг сабаби ҳам оддий: ЯУТ жамланган миқдорда иккинчи даражали банклар ёки уларнинг вазифасини бажарувчи турдош ташкилотлар орқали тўлаш керак. Тўловни “Фуқаролар учун ҳукумат” Давлат корпорациясининг банк ҳисобига ўтказиши зарур. Кейин корпорация тўловни ижтимоий тўловлар ҳамда хусусий даромад солиғига ажратиб, минтақа бюджети, пенсия жамғармаси ва керакли муассасаларга йўллайди.\nМ. САЪДУЛЛАЕВА тайёрлади, 2018-11-13, 12:33 202


Тожикистонда аҳолининг истеъмол кредитларига талаби ортиб бормоқда (видео)\nТожикистонда аҳолининг кредитга бўлган талаби ортиб бормоқда, бироқ аҳоли уларни ўрта ва йирик бизнесни ривожлантириш учун эмас, асосан озиқ-овқат, мебель сотиб олиш ёки меҳнат миграцияси учун Россияга авиачипта олиш учун олади.\nТожикистон Миллий банки маълумотларига кўра, сўнгги бир йил ичида мамлакат молия институтлари томонидан истеъмол кредитлари бериш 80 фоизга ошган. Иқтисодчиларнинг фикрича, бу аҳоли жамғармалари тугаб қолганининг ишончли кўрсаткичидир.\nДушанбелик Шерафган Шералиев мобил телефон сотиб олиш учун «Алиф банк»дан кредит олмоқчи. «Кредит олиш қийин эмас. Кейин ҳар ой оз миқдорда тўлашингиз керак бўлади “, дейди у.\nИстеъмол кредитини олиш учун сизга унчалик кўп ҳужжатлар керак эмас ва кўпинча гаров сифатида машина ёки уй қолдиришингиз ҳам шарт эмас. Аммо баъзи фуқаролар банк кредитлари бўйича фоизларни юқори деб ҳисоблашади. Шу билан бирга, айрим банклар вакиллари кредитлар ва улар бўйича фоизлар тўланмаслигидан хавотирда.\nГерманиянинг Raiffeisen Bank International банки томонидан тўрт йил аввал тайёрланган ҳужжатда айтилишича, мижозларнинг 50 фоизга яқини кредитларини ўз вақтида тўлай олмай қолган.\nАйни пайтда Тожикистондаги аксарият банклар истеъмол кредитларини таклиф қилмоқда. «Алиф банк» ходими Жаҳонгир Забировнинг айтишича, аҳоли асосан уй-рўзғор буюмлари, гаджетлар ва маиший техника сотиб олиш учун кредит олади.\nУнинг сўзларига кўра, ўтган йили COVID-19 тарқалиши ва иш ўринларининг йўқолиши сабабли бундай кредитларга талаб ортган. «Ўтган йилга нисбатан ҳозирда коронавирус тарқалиши билан боғлиқ вазият озми-кўпми барқарорлашган. Ўтган йили қийин бўлди. Аҳоли даромадлари билан боғлиқ муаммоларга дуч келди. Дўконлар ёпилди. Товарларни олиб кириш қийин бўлди. Буларнинг барчаси одамларнинг харид қобилиятига таъсир қилди, — деди Забиров.\nАйни пайтда тожик иқтисодчилари Тожикистонда истеъмол кредитларига талаб ортиб бораётганидан хавотирда. Иқтисодчи Ҳожимуҳаммад Умаровнинг фикрича, бу аҳоли ўртасида жамғарма йўқлигидан далолат беради.\n«Тожикистон резидентлари умумий даромадининг 23 фоизини меҳнат муҳожирларининг пул ўтказмалари ташкил этади. Бу аввалги йилларга нисбатан анча паст. Табиийки, аҳолининг даромадлари ҳам қисқарди. Сабаби аниқ – иқтисодий инқироз, Россияга қарши санкциялар, коронавирус пандемияси ва бошқа сабаблар», — дея тушунтирди у.\nТожикистондаги ҳар тўртинчи оиланинг фаровонлиги Россиядан келаётган пул жўнатмаларига боғлиқ. Тожикистон Миллий банкининг хабар беришича, ўтган йили мигрантлар пул ўтказмаларини 6,3 фоизга кам жўнатган.\nРоссия Марказий банкининг хабар беришича, жорий йилнинг биринчи олти ойида тожикистонликлар уйларига 752 миллион доллардан ортиқ пул жўнатган.


Инсонлар ҳаётида ақиданинг аҳамияти тўғрисида қисқача мулоҳаза - | Hizb-Uzbekiston.info\nHome›МАҚОЛАЛАР›Инсонлар ҳаётида ақиданинг аҳамияти тўғрисида қисқача мулоҳаза\nИнсонлар ҳаётида ақиданинг аҳамияти тўғрисида қисқача мулоҳаза\nКўпчилик мусулмонлар ақида ва иймон тўғрисида маълум бир тушунчага эга. Лекин тадқиқот қилиб кўрилса, уларнинг аксарини бу тушунчалари тўғри фикрлар асосида шаклланмаганлигини билиш мумкин. Ҳатто баъзиларида бу тушунчалар бузуқ ёки аҳамиятсиз ва ҳаётда ҳеч қандай таъсирга эга бўлмайдиган атамалар каби тасаввур мавжуддир. Ростдан ҳам бизнинг ақида ва унга келтирилган иймон инсонларнинг ҳаётида таъсирга эга бўлмай, уларнинг ҳаётида аҳамият касб этмайдими, деган савол ўртага ташланиши лозим. Чунки бугунги воқелик бундай баҳсга киришиш эҳтиёжи мавжудлигини кўрсатмоқда. Агар бу баҳс мавзуси ечиб олинмаса, мусулмонлар ҳаётининг Исломийлашиши сўроқ остида қолаверади. Чунки ўз дини ақидасини англамаган ва унга иймон келтириш моҳиятини тушунмаган мусулмон ўзига нотаниш сахронинг ўртасида қолиб кетган инсон кабидир. У қайси томонга юришни билмай қотиб қолиши ва ҳатто ўз манзилига тескари томон юриши ёки сароб (мираж)га алданиши ҳам мумкин. Ақидани тушунмаган инсон учун ҳаёт йўли сахро каби бўлса, ақидани тушунганидан кейин у учун ақида компас вазифасини бажаради.\nАқида инсонни ҳаёт тўғрисидаги тасаввурларини вужудга келтириши, ҳаёт майдонидаги муаммоларига ечим бериши ҳамда унинг ҳаракатларини маълум бир йўналишга йўналтира олиши керак. Агар инсон ақидани тушуниб қабул қилган бўлса, бу уч жиҳат унда намоён бўлади. Яъни мана шу уч нарса ақидага иймон келтирган инсонга ақиданинг таъсири ҳисобланади. Ақида қабул қилинганидан кейин шу инсондаги ҳаёт тўғрисидаги тушунчаларни бир нуқтага марказлаштиради, яъни бир марказга боғлайди. Бу нарсани худди чархпалак ёки ғилдиракнинг мисолида тушуниш мумкин. Чархпалак ёки шу каби ишлайдиган ғилдирак дейсизми, буларни марказида мустаҳкам ўрнатилган ўқ ушлаб туради. Шу ўқ унинг маркази. Энди бу ўқ билан ғилдирак ёки чархпалакнинг чеккасини мустаҳкам боғлаб турувчи ричаглар мавжуд. Яъни бу ричаглар марказ билан мустаҳкам боғловчи қисмлар ҳисобланади. Мана шу ерда айтилган чархпалак ёки ғилдиракнинг айлана ичи ҳаёт, деб қаралса, марказдаги ўқни ақида, деб тасаввур қилинг. Шунда ўқ билан айлана четини боғлаб турган ричаглар ҳаёт тўғрисидаги тушунчалар бўлиб ҳисобланади.\nБу ердаги мисолдан ақиданинг инсон ҳаётидаги аҳамиятини тасаввур қилиш мумкин. Биз бу мисол билан айнан шундай тасаввур қилиниши керак, бундан бошқача тасаввур хато, деб ўзгача маъно бермоқчи эмасмиз. Бу бир мисол холос.\nЭнди юқорида келтирганимиз мисолда айтилган ричаг, яъни ҳаёт тўғрисидаги тушунчалар ҳақида тўхталиб ўтсак тасаввуримиз янада мустаҳкамланади. Мисол учун дунё ҳаётининг ўзи нима? Биз унда нима учун яшаймиз? каби саволларга жавоб бериш орқали инсонларда ҳаётий тушунча ҳосил қилинади. Ақидаларнинг бир-биридан фарқи ҳам ҳаётий тушунчаларида яққол акс этади. Ҳар бир тушунча инсон қабул қилган ақидага мос келиши шарт, агар у даъво қилаётган ақидага мос келмайдиган тушунчани кўтариб юрган бўлса, демак, у ё ақидасини тушунмайди ёки бу тушунчани идрок қилиб олмаган ва аниқ тасаввур қила олмайди. Агар инсон ўзи қабул қилган ақидани аниқ ҳужжатлар орқали идрок қилиб олган бўлса, албатта бу инсонга шу ақидага бегона фикр ва тушунчалар таъсир кўрасата олмайди, яъни унинг гап-сўзлари ва амалида ўз ақидасига зидликка йўл қўйилмайди. Баъзида бир инсон ақидасини тўла идрок қилиб олган бўлса-да, унга зид бўлган фикрларни кўтариб юрганлигига ёки зид амаллар қилаётганлигига гувоҳ бўлишингиз мумкин. Бу инсон ўзи кўтариб юрган фикрни ёки қилаётган амалининг асл моҳиятини англамаган, шунинг учун ўз ақидасини яхши тушуниб олган бу инсонни бу фикр ёки амалдан фориғ қилиш осон бўлади. Яъни ақидасини тушунган инсонга ўзи кўтариб юрган зид фикр ёки қилаётган зид амални ақидасига зидлигини тушунтириб берилса шу фикр ёки шу амалдан қайтади.\nАқидани тушунишдан аввал инсонларда мавжуд бўлган ҳаёт тўғрисидаги тушунчалар ҳам ақида тушунилганидан кейин шу ақидага мувофиқ сараланади ва зид тушунчалар ташлаб юборилиб тўғри келадиганлари қолади. Ислом ақидасидан келиб чиққан борлиқни Аллоҳ яратганлиги, бу дунё ҳаёти имтиҳон эканлиги ва албатта кейинги ҳаётда ҳар бир амалнинг сўроқ саволи борлиги тўғрисидаги тушунчалар мусулмонларнинг ҳаётларини шакллантиришдаги асосий таянчлар ҳисобланади. Ва бу ақидани тушуниш инсоннинг ўзини-ўзи назорат қилишида муҳим рол ўйнайди. Мусулмонларни доимо хушёр бўлишига, амалларига бепарво муносабатда бўлмаслигига сабаб бўлади. Бундай тушунчалар ақидага узвий боғланган тушунчалар ҳисобланиб, бу каби тушунчаларнинг ҳар бири мусулмон ҳаётида жуда муҳим ўринга эгадир. Шунинг учун балоғатга етиб ҳаёт йўлига мустақил қадам қўяётган ҳар бир мусулмон бу каби тушунчаларни аниқ-тиниқ, ёрқин англаб, идрок қилиб олиши вожибдир.\nҲизб ут-Таҳрирнинг Ўзбекистондаги медиа офиси. Абдуллоҳ.\nХалил қабилалари Тамим Дорийнинг вақф ери русларга мулк қилиб берилишига қарши норозилик намойиши ўтказди\nАҚШ ташқи ишлар вазири ўринбосари Жон Салливан ва Судандаги «жар ёқаси» сиёсати


Чўпонни қўйидан маҳрум қилишди\nФирдавс Қашқадарё вилоятининг Нишон туманилик чўпон Рустам Қўзиев пoймол қилинган ҳуқуқини тиклаш, мусодара этилган мол-мулкини қайтариб олиш учун 7 йилдан буён сарсон-саргардон бўлиб юрибди.\nР.Қўзиев, ўзининг айтишича, 4-синф маълумотига эга. 1985 йилдан 1996 йил охиригача тумандаги “Нишон” қоракўлчилик-наслчилик ширкат хўжалигида чўпон, бош чўпон бўлиб ишлаган. 1996 йилда хўжаликка янги раис – Зиёқул Зиёдуллаев келгач, унинг отарида текширув ўтказилган. 200 дан ошиқ қўй кам чиқди, деган баҳона билан бош чўпондан отардаги барча қўй, жумладан, отардаги унинг ўзига, укаларига тегишли 235 та қўй ҳам олиб қўйилган. Ўзига нисбатан эса жиноят иши қўзғатилган.\nР.Қўзиев камомад топилган қўйларнинг 25 таси ўғирлангани (ўғрининг номи ҳам маълум), 30 мол бошқа хўжаликка боқиш учун омонат берилгани, қолган қўйлар ҳам сохта имзолар билан раҳбарлар томонидан ўзлаштирилганини айтди.\nУшбу иш юзасидан ўтказилган терговда 71 та қўй камомад чиққани аниқланган. Собиқ Баҳористон туманидаги жиноят ишлари суди Рустам Қўзиевни 47 бош қўй камомадига йўл қўйганликда айблагач, 3 йилга озодликдан маҳрум этган ва амнистия қўллаб, жазодан озод этган.\nР.Қўзиев ўзига қўйилган айбларнинг аксарияти исботини топмаганини таъкидлади. Унинг айтишича, 200 дан ортиқ қўйнинг етишмаслиги хўжалик раҳбарлари томонидан содир этилгани факти исботланган. Шундай бўлса-да, унинг пoймол этилган ҳуқуқлари тикланмаган, раҳбарлар эса жазодан қутулиб қолган.\n“Ёзмаган жойим қолмади. Мамлакатнинг тўртта марказий газетасида менинг ишим билан боғлиқ мақола чоп этилиб, хўжалик раҳбарларининг айби очиб ташланди. Лекин дардимга ҳеч ким қулоқ солмади”, дейди у.\n- Мол-мулким тортиб олингандан сўнг иқтисодий қийин аҳволда қолдим, -сўзида давом этди Р.Қўзиев. – Болаларимга чириган арпа, супурги донини нон қилиб едирган пайтим ҳам бўлди.\n2002 йилда Р.Қўзиев хўжаликка нисбатан даъво қўзғашга эришди. Мазкур иш вилоят фуқаролик ишлари судида шу пайтга қадар уч бора кўрилди. Даъвогар хўжаликдан олиб қўйилган 235 та қўй, уларнинг 7 йиллик маҳсулоти ва 5 миллион сўм маънавий зарар ундирилишини талаб қилди.\nР.Қўзиевнинг айтишича, биринчи марта судда 10 та, иккинчи судда 22 та қўй ундириб берилган.\nМутахассисларнинг фикрича, чўпондан тортиб олинган 235 та совлиқнинг етти йилда неча қўзи бериши мумкинлиги жиҳатдан ҳисоблаб кўрилса, 2250 бош қўй келиб чиқади. Бу пулга чақилса, 100 миллион сўмдан ошади.\n“Озодлик” мухбири мазкур иш юзасидан муносабат билдиришни сўраб, вилоят фуқаролик ишлари суди судьяси Анвар Очиловга мурожаат қилди. Унинг айтишича, бу машмаша юзасидан суд жараёни ҳали давом этмоқда. Шунинг учун ҳозирча бирор хулоса билдириш қийин.\nР.Қўзиев қўйларининг қайтариб берилишига кўзи етмаслигини, шундай бўлса-да, ҳақ-ҳуқуқини талаб қилишини таъкидлади.\n“Майли, қўйларимни ўзимга эмас, бирор болалар уйигами, ногиронларгами қайтариб беришса, шунгаям розиман”, деди у.


«Ўзгидромет» 10 январда қандай об-ҳаво бўлишини маълум қилди — Sof.uz\n«Ўзгидромет» 10 январда қандай об-ҳаво бўлишини маълум қилди\n9.01 18:14 464 Ўзбекистон\n«Ўзгидромет» 10 январь, душанба куни кутилаётган об-ҳаво маълумотини эълон қилди.\nТошкент шаҳрида ҳаво бироз булутли бўлади, ёғингарчилик кутилмайди. Кечаси ва эрталаб туман тушиши мумкин. Шамол шарқдан 3-8 метр/секунд тезликда эсади. Ҳарорат кечаси 0-2 даража совуқ, кундузи 4-6 даража илиқ бўлади.\nҚорақалпоғистон Республикаси, Хоразм вилоятида ҳаво ўзгариб туради, ёғингарчилик кутилмайди. Баъзи жойларга туман тушади. Шамол шарқдан 7-12 метр/секунд тезликда эсади. Ҳарорат кечаси 2-7 даража совуқ, кундузи 0-5 даража илиқ бўлади.\nБухоро ва Навоий вилоятларида ҳаво ўзгариб туради, ёғингарчилик кутилмайди. Баъзи жойларга туман тушади. Шамол шарқдан 7-12 метр/секунд тезликда эсади. Ҳарорат кечаси 0-5 даража совуқ, кундузи 3-8 даража илиқ бўлади.\nТошкент, Самарқанд, Жиззах, Сирдарё вилоятларида ҳаво ўзгариб туради, ёғингарчилик кутилмайди. Баъзи жойларга туман тушади. Шамол шарқдан 7-12 метр/секунд тезликда эсади. Ҳарорат кечаси 2 даража совуқ 3 даража илиқ атрофида, кундузи 3-8 даража илиқ бўлади.\nҚашқадарё, Сурхондарё вилоятида ҳаво ўзгариб туради, ёғингарчилик кутилмайди. Баъзи жойларга туман тушади. Шамол шарқдан 7-12 метр/секунд тезликда эсади. Ҳарорат кечаси 0-5 даража илиқ, кундузи 7-12 даража илиқ бўлади.\nАндижон, Наманган, Фарғона вилоятларида ҳаво ўзгариб туради, ёғингарчилик кутилмайди. Баъзи жойларга туман тушади. Шамол шарқдан 5-10 метр/секунд тезликда эсади. Ҳарорат кечаси 2 даража совуқ 3 даража илиқ атрофида, кундузи 3-8 даража илиқ бўлади.\nРеспубликанинг тоғли ҳудудларида ҳаво ўзгариб туради, ёғингарчилик кутилмайди. Баъзи жойларга туман тушади. Шамол шарқдан 7-12 метр/секунд тезликда эсади. Ҳарорат кечаси 3-8 даража совуқ, кундузи 0-5 даража илиқ бўлади


ИЖОДКОРЛАРИМИЗНИНГ ШЕЪРЛАРИ ЭНДИ ҲИНД ТИЛИДА – "Kattaqo'rg'on tongi"\nБошқа соҳалар сингари халқаро ҳамкорлик ижодкорлар учун ҳам чет давлатлардаги ижодкорларнинг ижод маҳсуллари билан яқиндан танишиш имконини бермоқда.\nАна шундай ижодий ҳамкорликнинг бир намунаси бўлган, Ҳиндистонда чоп этилган “Ўзбек адабиёти” антологияси ўз мухлисларига етиб келди.\nКитоб таниқли ижодкор, истеъдодли таржимон Асрор Аллаёров томонидан инглиз тилига ва ҳиндистонлик ижодкорлар томонидан ҳинд тилига таржима қилинган.\nҚувонарлиси, ушбу китобдан ҳамшаҳримиз, “Дўстлик” ордени соҳибаси Фазилат Абдуллаеванинг “Бургут ўйлари”, “Имкон”, “Сўз”. “Юпатманг мени”, “Кунларим ўтадир” номли шеърлари жой олган. Шунингдек, китобга Каттақўрғон туманидаги 28 мактаб директори, ижодкор Азиза Боймуродова, ижодкор ўқитувчи Замира Темирова ҳамда ёш ижодкор Темурбек Тоировларнинг шеърлари ҳам киритилган.\n– Албатта бу ижодий ҳамкорлик бизни жуда қувонтириши билан бирга янада сермаҳсул ижод қилишга ундайди. Қолаверса шеърларимизни шоир ва давлат арбоби Заҳириддин Муҳаммад Бобур бобомиз узоқ йиллар бошқарган ҳинд диёрида ҳинд тилида чоп этилиши кўнглимизда юксак фахр ва ифтихор ҳиссини уйғотди, – дейди Фазилат Абдуллаева.\nИжод намуналари Антологияга кирган барча каттақўрғонлик ижодкорларни яна бир бор қутлаймиз ва келгуси ижодларига барака тилаймиз.


Қозоғистонда сайёҳлик фирмаси билан боғлиқ яна бир можаро бошланди\n17:45 / 10.07.2015\nҚозоғистоннинг Қарағанда вилоятида фирибгарликда айбланган сайёҳлик фирмаси фош қилинди. Бу фирма фаолият юритиб келаётган даврда 23 нафар фуқарони алдаб кетган, деб ёзмоқда Қарағанда ички ишлар департаменти матбуот хизмати.\nСайёҳлик фирмаси иссиқ ўлкаларда дам олиш учун фуқаролардан пул йиғиб олган ва ҳеч қандай саёҳат ташкил қилмаган. Бу борада 23 нафар жабрланувчи мурожаат қилди, деб ёзилади ташкилот хабарида.\nБеш йилдан буён фаолияти юритиб келаётган мазкур фирма сўнгги пайтларда молиявий қийинчиликлар гирдобида қолган. Шу мақсадда улар анча арзон нархларда сайёҳлик пакетларини таклиф қилган ва фақат нақд пулда тўловларни қабул қилишган. Ҳозирда турли таклифлар бўйича пул тўлаган 100га яқин фуқаролар саёҳатга чиқа олмай туришибди.\nМазкур иш юзасидан жиноят иши қўзғатилган. Суриштирув ишлари олиб борилмоқда.


Хўшея Глава 1\nЯҳудо юртида шоҳлар Уззиё, Йўтом, Охоз ва Ҳизқиё ҳукмронлик қилган даврларда Исроил тахтида Ёҳўш ўғли Ёрубом ўтирган эди. Ўша вақт мобайнида Бэри ўғли Хўшеяга Эгамиз Ўз сўзларини аён қилди.\nЭгамиз дастлаб Хўшея орқали Исроил халқига гапиришни бошлаганда, унга шундай деган эди: “Бориб фоҳиша аёлга уйлан, у сенга бегона эркаклардан орттирган фарзандлар туғиб беради. Зотан, Менинг халқим ҳам фоҳишага ўхшайди. Улар Мен, Эгангизга бевафолик қилиб, бегона худоларга сажда қилишмоқда.”\nХўшея Диблайим қизи Гўмерага уйланди. Гўмера ҳомиладор бўлиб, Хўшеяга ўғил туғиб берди.\nЭгамиз Хўшеяга деди: “Ўғлингнинг исмини Йизрил қўй. Чунки Ёҳу қандай қилиб Йизрилда қон тўккан бўлса, тез орада Ёҳунинг хонадонини ҳам ўша аҳволга солиб, йўқ қиламан. Исроил шоҳлиги барҳам топади.\nЎша даврда Мен Йизрил водийсида Исроилнинг камону ўқларини синдираман.”\nГўмера яна ҳомиладор бўлиб, қиз туғди. Эгамиз Хўшеяга деди: “Қизингнинг исмини Лўруҳамо, яъни «Раҳмдан бебаҳра» деб қўй. Чунки бундан буён Мен Исроил халқига раҳм қилмайман, уларни кечирмайман.\nЯҳудо халқига эса раҳм қиламан, уларга нажот бераман. Қиличу камон, жанг–жадал, отлару чавандозлар билан эмас, Ўз қудратим билан уларни қутқараман. Зотан, Мен уларнинг Эгаси Худоман!”\nГўмера қизини кўкракдан чиқаргач, яна ҳомиладор бўлиб, ўғил туғди.\nЭгамиз Хўшеяга деди: “Ўғлингнинг исмини Лўёми, яъни «Халқим эмас» деб қўй. Чунки Исроил халқи энди Менинг халқим эмас, Мен эса уларнинг Худоси эмасман.\nАммо шундай вақтлар келадики, Исроил халқи денгиздаги қум каби бўлади, уларни на санаб, на ўлчаб бўлади. Уларга: «Халқим эмас», деб айтилган бўлса, келажакда улар: «Барҳаёт Худонинг фарзандлари» деб аталади.\nЯҳудо ва Исроил халқлари қайта бирлашадилар. Улар ўзларига бир йўлбошчи танлайдилар. Ўз юртида туп қўйиб, палак отадилар. Ҳа, Йизрилнинг — «Худо эккан» халқнинг куни улуғ бир кун бўлади.”


Абдулазиз Комилов бошчилигидаги Ўзбекистон Республикаси делегацияси Кобул шаҳрида музокаралар ўтказди\nАбдулазиз Комилов Кобулга ташриф буюрди\n21 Iyun 12:36 Сиёсат\nКОБУЛ МУЗОКАРАЛАР СИЁСАТ УЧРАШУВ ҲАМКОРЛИК\n19-июн куни Кобул шаҳрида Ўзбекистон Президентининг ташқи сиёсат бўйича махсус вакили Абдулазиз Комилов бошчилигидаги делегациянинг музокаралари бўлиб ўтди.\nДипломатлар Афғонистон бош вазир ўринбосарлари мулла Абдул Ғани Бародар ва Абдусалом Ҳанафий билан алоҳида музокаралар ўтказди.\nСавдо-иқтисодий соҳадаги ҳамкорликни янада ривожлантириш ва мустаҳкамлаш истиқболлари муҳокама мавзуси бўлди.\nАфғонистон ҳудудида Ўзбекистон ташаббуси билан амалга оширилаётган энергетика ва транспорт-коммуникация соҳаларида инфратузилма лойиҳаларини амалга ошириш масалалари кўтарилди.\nТИВ хабарига кўра, Афғонистон томони республика раҳбариятига мамлакатга инсонпарварлик ёрдами кўрсатаётгани ва миллий иқтисодиётни тиклаш бўйича саъйи-ҳаракатлари учун миннатдорлик билдирди.\nДелегация аъзолари Ташқи ишлар вазири вазифасини бажарувчи Амирхон Муттаки ва Ички ишлар вазири вазифасини бажарувчи Сирожиддин Ҳаққоний ҳам учрашди. Сиёсий ва хавфсизлик соҳасида ҳамкорлик қилиш юзасидан музокаралар ўтказди.\nТошкент шаҳар ҳокимлигига янги ҳоким ўринбосари тайинланди\nЎзбекистон ва Европа Иттифоқи Афғонистондаги вазиятни муҳокама қилди


ЎзА - Дастурий маҳсулотлар бозори ривожланмоқда\n28.11.2012 11:44 Чоп этиш версияси\nДастурий маҳсулотлар бозори ривожланмоқда\nМиллий матбуот марказида “Ўзбекистоннинг дастурий маҳсулотлар бозори: ривожланиш ва истиқболлар” мавзуида матбуот анжумани бўлиб ўтди.\nТадбирда Ўзбекистон Республикаси Алоқа, ахборотлаштириш ва телекоммуникация технологиялари давлат қўмитаси, Ахборот технологиялари корхона ва ташкилотлари уюшмаси, “Unicon.uz” давлат унитар корхонаси ва мамлакатимизнинг етакчи оммавий ахборот воситалари вакиллари қатнашди.\nМамлакатимизда ахборот-коммуникация технологияларини ривожлантириш Ўзбекистонни ижтимоий-иқтисодий юксалтириш ва жаҳон ахборот маконига интеграциялаштиришга кўмаклашадиган стратегик йўналишлардан биридир. Бугун Ўзбекистоннинг дастурий маҳсулотлар бозори жадал суръатлар билан ривожланмоқда. Буни қуйидагилар ҳам тасдиқлайди: агар 2005 йилда дастурий маҳсулотларни ишлаб чиқиш билан шуғулланадиган компаниялар сони қарийб 100 тани ташкил этган бўлса, 2012 йилнинг 1 сентябрь ҳолатига кўра, улар 238 тага етди.\nЎзбекистон Республикаси Интеллектуал мулк агентлиги маълумотларига кўра, 2012 йилнинг 9 ойида 208 дастурий маҳсулот, ЭҲМ учун 194 дастур ва 14 маълумотлар базаси рўйхатга олинган.\nАхборот технологиялари корхона ва ташкилотлари уюшмаси ижрочи директори Илҳом Абдуллаевнинг айтишича, соҳа кўрсаткичларининг жадал ўсиши кўп жиҳатдан IT-технологиялар бозорида фаолият кўрсатаётган корхоналарнинг мунтазам қўллаб-қувватланаётгани билан боғлиқ. Жумладан, Президентимиз Ислом Каримовнинг шу йил 21 мартда қабул қилинган “Замонавий ахборот-коммуникация технологияларини янада жорий этиш ва ривожлантириш чора-тадбирлари тўғрисида”ги қарорига мувофиқ 2012-2014 йилларда давлат ва хўжалик бошқаруви органларининг Миллий ахборот-коммуникация тизимига интеграциялаштириладиган 32 ахборот тизимини яратиш ҳамда жорий этиш кўзда тутилган. Бунинг учун “Unicon.uz” давлат унитар корхонаси ҳузурида дастурий маҳсулотлар экспертизаси бўлими ташкил қилинди.\nБу борада мутахассисларни тайёрлашга ҳам катта эътибор қаратилмоқда. Хусусан, Ёш дастурчиларни тайёрлаш ва қўллаб-қувватлаш марказида 2012 йилнинг 9 ойида турли дастурлаш йўналишлари бўйича 600 нафардан зиёд тингловчи ўқитилди. Тошкент ахборот технологиялари университети ҳузуридаги Ўзбекистон-Ҳиндистон ахборот технологиялари марказида ташкил этилган ўқув курсларида эса қарийб 60 нафар тингловчи билим олди.\nҲар йили IT-технологиялар соҳасида турли тадбирлар ўтказилмоқда. Масалан, дастурий маҳсулотлар бозорини ривожлантириш ва унинг ютуқларига бўлган қизиқишни қўллаб-қувватлаш мақсадида Ўзбекистонда АКТ ҳафталиги ўтказиб келинмоқда. Ҳафталик доирасида мамлакатимиз дастурчиларининг форуми, “Bestsoft – Uzbekistan” дастурий маҳсулотлар кўргазмаси, мавзуга оид кўплаб семинарлар ва “IT-мутахассисларининг ютуқлари куни” ташкил этилмоқда.\nТадбирда дастурий воситалар ва ахборот тизимлари учун давлат буюртмаларини шакллантириш, 2013-2017 йилларда миллий ахборот-коммуникация тизимини ривожлантириш бўйича комплекс дастур лойиҳасини ишлаб чиқиш истиқболли режалар сифатида қайд этилди.\nУшбу чора-тадбирларнинг амалга оширилиши мамлакатимиз дастурий маҳсулотлари ва ахборот тизимларини ишлаб чиқиш учун буюртмалар ҳажмини кўпайтириш, дастурий таъминотни давлат ҳокимияти ва бошқаруви органларида фаол жорий қилинишининг очиқ тизимини шакллантириш имконини беради.


Ўттиз ёшли қиз ўйинчоқларини деб турмушидан воз кечди\n17:13 / 16.07.2015\nНью-Йоркда яшовчи Эйприл Брукер исмли қизнинг ўзининг 16та ўйинчоқини ўз фарзандлари деб ҳисоблаган ва йигитидан тўйдан сўнг улар учун алоҳида хона ажратишини сўраган. Эри «ё мени, ё қўғирчоқларингни танла!» деганида қиз ҳеч иккиланмай қаллиғи билан муносабатларига нуқта қўйган, деб ёзмоқда «Оила даврасида» газетаси.\nШунингдек, ҳозир йигирма икки ёшни қаршилаётган Викториа Андревс исмли қизнинг юздан зиёд қўғирчоқ-фарзанди бор. У ўн олти ёшидаёқ фарзандларининг сони эллик бир нафарга етган. Қизиғи шундаки, у чақалоқ қиёфасидаги қўғирчоқларни ўзига «фарзанд» қилиб олган. Унинг асосий вақти «болалари»га қараш билан ўтади.\n«Ҳар куни уларга эртак, шеър, қўшиқлар айтиб бераман. Улар билан бирга ўйнайман. Уларни бир зум кўрмасам, соғиниб қоламан», - дейди Викториа.


2015 йили Хондиза комплекси лойиҳавий қувватида ишлай бошлайди\n13:12 / 19.08.2015\nЖорий йилда Хондиза тоғ-кон бойитиш комплексида 650 минг тонна руда қазиб олинади ва қайта ишланади. Шу тариқа, корхона ўз лойиҳавий қувватида ишлай бошлайди. Бу ҳақда Олмалиқ тоғ-металлургия комбинати матбуот хизмати ахборот берди.\nХондиза конида иш 2007 йилдан йўлга қўйила бошланган, 2010 йилда у ерда рудани бойитиш фабрикаси қад кўтариб, 2011 йилнинг майидан расман ишга туширилди.\nЛойиҳанинг умумий қиймати 147 млн долларни ташкил қилади. Лойиҳа Олмалиқ тоғ-металлургия комбинатининг ўз маблағлари (46.5 млн доллар), Ўзбекистон қайта тиклаш ва ривожлантириш жамғармаси (60 млн доллар),\nтижорий банкларнинг кредитлари (40 млн доллар) ҳисобига молиялаштирилмоқда. Бойитиш фабрикасининг ишлаб чиқариш қуввати йилига 6 минг тонна мис концентрати, 20 минг тонна қўрғошин концентрати ва 60 минг тонна рух концентрати олишга мўлжалланган.


22:57 / 28.04.2017 2144 pdf Ўқиш режими + -\nКўзи ожиз инсон «Ёруғ дунён бир кўрсам» дейди.\nКар одам «Қани энди товушларни эшитсам» дейди.\nЎтириб қолган киши ўз оёғида юриш орзусида яшайди.\nСоқов одам эса гапиришга зор.\nСен эса ҳам кўрасан, ҳам эшитасан, ҳам юрасан, ҳам гапирасан. Шундай экан, «Алҳамду лиллааҳ!» дегин…\n20:24 / 28.04.2017 2797\n23:01 / 28.04.2017 2317\n942 09:00 / 10.01.2019\n1995 14:25 / 20.06.2017\n942 09:55 / 19.01.2019\n522 08:26 / 08.08.2019


ЎзА - Таниқли журналист Жўра САЪДУЛЛАЕВ оламдан ўтди\n14.02.2019 08:39:28 Чоп этиш версияси\nЖўра Саъдуллаев 1939 йилнинг 10 январида Тошкент вилояти, Зангиота туманидаги Эшонгузар қишлоғида туғилган.\n1960-1967 йиллари Ўрта Осиё Давлат университетининг Филология факультети журналистика бўлимида таҳсил олган. Қибрай тумани ижтимоий-сиёсий газетасида ходим, бўлим мудири, муҳаррир ўринбосари, Зангиота тумани ижтимоий-сиёсий газетасида муҳаррир, “Ёш Ленинчи” газетасида бўлим мудири, 1974-1988 йилларда “Совет Ўзбекистони” (ҳозирги “Ўзбекистон овози”) газетасида мухбир, бўлим мудири, бош муҳаррир ўринбосари, 1988-1989 йилларда “Муштум” журналида бош муҳаррир, кейинги йилларда “Қишлоқ ҳақиқати” газетасида мухбир, “Халқ сўзи” газетасининг Тошкент вилояти бўйича мухбири, бўлим мудири, Ўзбекистон Журналистлар ижодий уюшмасининг Тошкент вилояти бўлими раиси, “Ўзбекистон табиати” газетасида бош муҳаррир, Ўзбекистон Касаба уюшмалари федерацияси кенгашининг Матбуот шўъбасида мудир, “Муносабат” (ҳозирги “Нуроний”) газетасида бош муҳаррир, “Тошкент ҳақиқати” вилоят ижтимоий-сиёсий газетасининг бўлим мудири вазифаларида ишлаган.\nУ ўзининг самарали ижод фаолияти даврида “Далласдаги отишмалар акс-садоси”, “Америка империализмининг қонли излари” публицистик китоблари, фалсафа, иқтисодиёт ва бухгалтерия ҳисобига оид ўндан ортиқ китобларни ўзбек тилига таржима қилган.\nЎзбекистон Журналистлар союзи мукофотининг лауреати (1976 йил), Ўзбекистон Республикасида хизмат кўрсатган журналист (1988 йил) фахрий унвони соҳиби, “Йилнинг энг фаол журналисти” танлови ғолиби (2006 йил) бўлган.\nЖўра Саъдуллаев “Камолот йўллари” (1980 йил), “Тик парвоз” (1986 йил), “Сўнгги топшириқ” (1979 йил) очерклари тўпламларининг муаллифи, “Ўзбекистон юлдузлари” (1977 йил), “Ўзбекистон қўриқлари” (1980 йил) китобларининг ҳаммуаллифи. “Замондош қалби” (2005 йил, публицистик нашр), “Давр кўзгуси” (“Тошкент ҳақиқати”: йиллар, ижодкорлар, изланишлар”, 2006 йил), “Асом ғаданг нима дейди?” (2007 йил, фельетонлар тўплами), “Умр оқар сув эмас” (2010 йил, публицистик нашр), “Овлоқдаги хонадон” (2010 йил, дедектив қисса), “Кўнгил тўлғоқлари” (2011 йил, публицистик нашр) китобларининг муаллифи.\nШунингдек, “Шажара – хотирада ўчмас машъала” (2006 йил) авлодлар шажараси китобининг ҳаммуаллифи.\nБугунги кунда унинг ўнлаб шогирдлари республикамизнинг турли оммавий ахборот воситалари ҳамда қатор идора ва муассасаларида самарали меҳнат қилишмоқда.\nЖурналистнинг оила аъзолари ва шогирдларига чуқур ҳамдардлик билдирамиз.


04 март 2021, Тошкент вақти: 01:47\nЖорий йилнинг апрель-май ойларида ўтказилган ушбу сўровда етти вилоят ва Қорақалпоғистон Республикасида истиқомат қилувчи 1200 нафар респондент иштирок этди. Ушбу тадбир натижалари ҳақида эълон қилинган маълумотномада шундай дейилади:\n“Сўров натижалари шуни кўрсатадики, ўзбек жамиятида ўлим жазосига нисбатан муайян муносабат шаклланган. Мамлакатнинг аксарият фуқаролари, яъни 78,2 фоизи энг оғир жиноят содир этганлик учун олий жазо сифатида ўлим жазоси қўлланилиши мумкин ва лозим, деб ҳисоблайди. Сўров иштирокчиларининг фақат 21,8 фоизи ўлим жазоси қўлланишини ёқламади. Ўзбекистон фуқаролари фикрича, ўлим жазоси агар жиноятчи содир этган жиноят шунга лойиқ бўлса, адолатли жазодир”.\n“Оналар қийноқлар ва ўлим жазосига қарши” ташкилоти раисаси Тамара Чекунова ўлим жазоси давлат томонидан қонунийлаштирилган қотиллик эканини таъкидлади.\n“Инсонни қатл этиб, одам ўлдириш гуноҳини ўз бўйнига олган давлат одам ўлдирган жиноятчидан нимаси билан фарқ қилади? Жуда кўп мамлакатлар, ҳатто Туркия, Туркманистонда ҳам ўлим жазоси бекор қилинди. Бу мамлакатларда мазкур жазо бекор қилингани учун оғир жиноятлар сони кўпайиб кетмади, аксинча камайди. Ўлим жазосига ҳукм этилган жиноятчи бу дунёни тарк этади, лекин унинг фарзанди-чи? Демократик жамиятда шафқатсизлик ва қасос олишга ўрин йўқ. Давлат демократия интилаётган бир пайтда ўлим жазосини қўллар экан, бу билан у аслида қасос олиш амалини бажарган бўлади. Яъни ўлдирилган бир киши учун бошқасини ҳам ўлдиради”, деди Т.Чекунова.\nТамара Чекунова ижтимоий сўровлар нисбий характерга эгалиги, унда қатнашган кишиларнинг аксарияти ўлим жазоси тарафдори эканига сабаб Ўзбекистонда бу жазо қандай ижро этилиши ҳақида тасаввурга эга эмаслигидадир, дея фикр билдирди. Унинг таъкидлашича, мамлакатда ўлим жазоси ҳақидаги барча маълумотлар сир тутилади. Аҳоли бир йилда неча киши ўлимга ҳукм этилишидан, уларга сўнгги бор қариндошлари билан учрашишга рухсат этилмаслигидан бехабар. Ота-оналар фарзандлари қачон қатл этилгани ва қаерда дафн қилинганидан ҳам хабарсиз қолади.\nШайх Муҳаммадсодиқ Муҳаммадюсуф ҳазратларининг сўзларига қараганда, Ислом динида инсон ҳаёти энг мўътабар ва қимматли ҳисобланади. Шунинг учун инсон ҳаётини сақлаб қолиш шариатнинг асосий мақсадларидан биридир. Ўлим тўғрисида гапирганда инсоннинг ҳукми ўтмаслигини таъкидлаш зарур. Аллоҳ таоло жонни сақлашга буюриш билан бирга уни ҳимоя қилиш маъносида уч ўринда ўлим ҳукмини чиқарган. Шулардан бири одам олдирган кишидан қасос олиш учун ўлдиришдир. Буни ҳукумат амалга оширади. Бунинг учун жиноятчининг айби тўла тасдиқланиши керак. Шунда ҳам, марҳумнинг яқинлари жиноятчини кечирса, ўлим ҳукми қолдирилиши мумкин. Оилали бўла туриб зино қилган ва буни эътироф этган ёки зиноси собит бўлган кишиларга ҳам ўлим ҳукми белгиланган. Шунингдек, катта хиёнат қилган, яъни ўз динидан чиқиб, бошқа динга кирганларга ҳам шундай жазо лойиқ кўрилган.\nЎзбекистон Олий суди матбуот котиби Олимжон Ўсаровнинг маълум қилишича, мамлакат ҳукумати ўлим жазосини босқичма-босқич бекор қилиш йўлидан бормоқда. Жиноят кодексида 1994 йилда 13 та модда бўйича ўлим ҳукми чиқариш мумкин бўлган. 1998 йилда бу жазо тури бешта модда бўйича бекор қилинган. Ўтган йили яна икки модда асосида ўлим жазоси бекор қилинган. Ҳозирги кунда фақат ўта оғир жиноятлар ва террорчилик бўйича бу жазо сақланиб қолинган